
I.CONTEXTUL SOCIAL-POLITIC AL DESFĂŞURĂRII ALEGERILOR
1.1 Un bilanţ al mandatelor preşedintelui democrat Barack Obama 

Conform datelor furnizate de organizaţiile mondiale
, după perioada crizei din anii 2008-2009, economia americană este din multe puncte de vedere într-o perioadă mai bună, înregistrându-se însă o creştere economică moderată, o scădere a investiţiilor şi o creştere a inegalităţilor sociale. Sistemul bancar a depăşit criza prin aplicarea unui program de injecţii de capital, puternic susţinut de Banca centrală americană, Federal Reserve. Injecţiile masive de capital s-au derulat agresiv, însă de pe alte principii decât cele europene. În câţiva ani, băncile americane au rambursat banii primiţi în contul capitalizării, au trecut prin fuziuni şi achiziţii şi acum se află într-o poziţie mult mai bună decât sistemul bancar european. În acelaşi timp, economia americană este în creştere, respectiv, în trimestrul trei al acestui an, economia americană a crescut cu 2,9%, o rată înregistrată peste aşteptările analiştilor. Rata şomajului este de numai 5 procente, un nivel care plasează Statele Unite între statele cu cel mai mic şomaj dintre ţările dezvoltate din OECD. De altfel, în luna iunie 2016, raportările arătau că economia americană a creat 287.000 de noi locuri de muncă, nivelul cel mai înalt din octombrie 2015. În pofida unei rate a şomajului scăzută, SUA este unul din statele lumii în care diferenţa dintre bogaţi şi săraci este cea mai mare, coeficientul Gini, care măsoară felul în care sunt distribuite veniturile populaţiei, având un nivel ridicat. 

Una din problemele economiei americane rămâne în continuare situaţia datoriilor, anul acesta, suma totală a datoriilor fiind de 14.000 miliarde dolari, adică aproximativ 76% din PIB, iar calculele arată că în anul 2026 datoriile suverane americane vor atinge nivelul de 23.000 miliarde dolari, ceea ce va însemna mai mult decât produsul intern brut al SUA. Din această cauză SUA va avea nevoie de emisiuni de obligaţiuni masive pentru a acoperi nevoia de finanţare. În acelaşi timp, cheltuielile bugetare au crescut, în parte, ca urmare a reformelor introduse în sistemul de sănătate de administraţia Obama. Datele oficiale arată de asemenea că deficitul bugetar a crescut de la 2,5% la 3,2% din PIB. În concluzie, studiile relevă că în economia şi societatea americană, la nivel general, se manifestă numeroase contradicţii economice şi de dezvoltare.

În acest context, preşedintele Barack Obama a încercat să realizeze reformele promise prin programul său electoral, dar după opt ani la Casa Albă, multe dintre principalele sale iniţiative nu au putut fi realizate. Acestea au fost blocate nu de puține ori de un Congres majoritar republican şi continuă să depindă de deciziile din justiţie, întrucât tribunalele americane şi succesorul lui Barack Obama vor influenţa major moştenirea fostului preşedinte american.
 În prezent, sunt pe rol contestări în justiţie din partea unor state guvernate de către republicani şi din partea grupurilor de afaceri cu privire la legea sănătăţii, planul de luptă împotriva modificărilor climatice, o iniţiativă majoră în domeniul imigraţiei, politica referitoare la drepturile persoanelor transgen, reglementările cu privire la un "Internet neutru", plata orelor suplimentare şi altele. Preşedintele Barack Obama a încercat adesea să ocolească Congresul şi a recurs la puterea executivă. Aşa cum declara purtătorul de cuvânt al Casei Albe, în pofida faptului că deţineau majoritatea în ambele Camere ale Congresului, republicanii au refuzat să aplice reglementările la nivelul guvernelor, apelând la tribunale unde au deschis procese speciale. Republicanii, precum şi anumite grupuri conservatoare, au declanşat numeroase proceduri judiciare împotriva Affordable Care Act din 2010, cunoscut sub numele de Obamacare. Curtea Supremă s-a pronunţat în 2012 şi 2015 în favoarea acestei reforme a lui Barack Obama. Datele OECD arată că în Statele Unite populaţia are cele mai mari cheltuieli pentru sănătate pe cap de locuitor. Cifrele arată că americanii cheltuiesc la acest capitol, în medie, 8.300 dolari pe an. 
Unii experţi apreciază că abrogarea unor ordine executive ale administraţiei Barack Obama, precum reglementările cu privire la emisiile centralelor electrice "Clean Power Plan", va fi un demers mai complicat, fiind nevoie să se parcurgă un nou şi lung proces decizional. Mai ales în contextul în care în materie de mediu, între economiile dezvoltate americanii sunt cei mai mari poluatori cu emisii de gaze cu efect de seră. Administraţia din statul Texas a făcut de asemenea demersuri să conteste, într-un tribunal federal din Texas, un ordin executiv prin care preşedintele Barack Obama încearca să împiedice deportarea a milioane de imigranţi ilegali şi să le acorde permise de muncă. Această acţiune în justiţie, contestată de Texas şi alte state, a fost blocată în tribunale. Curtea Supremă, cu un vot egal (de patru la patru) a menţinut hotărâri ale unor instanţe inferioare care blocau planul, iar în octombrie 2016 a refuzat să reanalizeze cazul. 

Alte reglementări promovate de preşedintele american Barack Obama au fost atacate în instanţă de grupuri de afaceri. O Curte federală a menţinut reglementările cu privire la "Internetul neutru", cazul aflându-se în apel. O altă problemă complicată, care va fi soluționată după plecarea lui Barack Obama de la Casa Albă, este cea legată de plata orelor suplimentare. În septembrie 2016, state şi grupuri de afaceri au contestat o reglementare a administraţiei cu privire la această lege. Cazul va fi de asemenea soluţionat însă abia după ce Barack Obama va fi înlocuit la Casa Albă. 

O altă problemă amplu dezbătută în societatea americană este cea a deţinerii armelor de foc, statisticile arătând că 89 din 100 de americani deţin o armă de foc. În acest clasament al deţinerii armelor de foc, pe următoarele locuri sunt Yemen cu 55 de arme la 100 de persoane şi Finlanda cu 45 de arme de foc la 100 de rezidenţi.
 Înainte de alegerile prezidenţiale din 2016 în centrul dezbaterilor politice s-a aflat, de asemenea, starea clasei de mijloc americane. Factorii de decizie politică au fost angajaţi în dezbateri cu privire la necesitatea platformei salariilor şi cu privire la modul cel mai bun de a reduce creșterea inegalității veniturilor
. Preşedintele Barack Obama a folosit termenul de "clasa de mijloc din economie" (“middle-class economics”) pentru a pune pe agenda sa economică preocuparea pentru găsirea a noi modalităţi de a pune în valoare mai bine potențialul clasei de mijloc americane. Studiile arată că, din anul 1970 până în prezent, deşi clasa de mijloc nu a ținut pasul cu nivelul gospodăriilor cu venituri superioare, venitul mediu, ajustat în funcţie de mărimea gospodăriei, a crescut pe termen lung, cu 34%. Mai mult decât atât, unele grupuri demografice s-au descurcat mai bine, în timp ce alte grupuri au alunecat în jos pe scara veniturilor, înregistrându-se o pierdere substanțială a statutului lor economic. Grupurile care au făcut progrese notabile au inclus americanii mai în vârstă, cuplurile căsătorite şi negrii.  În ultimii ani au avut loc aşadar modificări legate de mărimea şi de situaţia economică a clasei de mijloc americane, dar şi schimbări ale profilului său demografic. Unele dintre aceste schimbări reflectau tendinţele demografice pe termen lung în S.U.A., deoarece clasa de mijloc este considerată de mulţi specialişti o oglindă a stării generale a populației, cum ar fi de exemplu, îmbătrânirea ţării, cultivarea diversității rasiale și etnice, declinul ratei de căsătorie şi creşterea generală a nivelului de studii. Acestui segment al populaţiei americane avea să li se adreseze, în special, candidaţii la alegerile prezidenţiale din 2016.
1.2 O societate şi un sistem politic puternic polarizate
Recentele studii referitoare la bipartidismul american
 puneau în evidenţă schimbările importante produse, de-a lungul ultimelor decenii, la nivelul principalelor partide politice din SUA
. Politologii americani au remarcat în lucrările lor fenomene politice importante numite fie o descompunere a reprezentativităţii partidelor politice, subliniindu-se în acelaşi timp dispariţia politicii de centru şi polarizarea scenei politice americane.

Coabitarea preşedintelui democrat Barack Obama cu un Congres dominat de republicani a avut, în general, efecte negative asupra evoluţiei social - economice a ţării, multe dintre iniţiativele preşedintelui fiind blocate, întârziate de Congres, iar la nivel local foarte dificil de implementat. Mulţi analişti au remarcat faptul că această dinamică distructivă a ultimilor ani a fost rezultatul combinării mai multor tendințe care s-au afirmat în ultima jumătate de secol. În timpul coabitării politice din cele două mandate ale preşedintelui Barack Obama aceste atitudini adverse s-au accentuat, fiind confirmată ideea că în SUA au fost abordate şi rezolvate probleme majore numai în acele perioade în care unul din partidele politice americane au deţinut toate pârghiile puterii. 

La nivelul partidelor politice americane, spre deosebire de perioadele anterioare când ambele partide, atât republicanii cât şi democraţii, aveau în interiorul lor mai multe orientări, partidele şi membrii lor fiind mult mai flexibili, s-a produs un proces de clarificare şi polarizare. În ultimii ani, studiile arată că principala tendinţă a fost aceea de  purificare ideologică şi de radicalizare a principalelor formaţiuni politice americane. Republicanii au devenit mai conservatoari decât democraţii care sunt consideraţi mai liberali, dar ambele partide au mult mai puțină diversitate ideologică decât au avut în trecut., perioadă în care atât Hillary Clinton cât şi Donald Trump au migrat prin cele două partide. 
Graficul prezentat mai jos redă faptul că în perioada 1930 - 1980 ambele partide politice americane se apropiau de o zonă a politicii de centru, existând democraţi conservatori (mai ales în sud) și unii republicani liberali (în special în nord-est). Ulterior, politicile lor s-au polarizat tot mai mult, partidele devenind mai pure ideologic: conservatorii democrați şi republicanii liberali au dispărut, inclusiv centriştii. Studiile arată că în zona partidelor de dreapta republicanii s-au mutat mai rapid la dreapta decât a avut loc mutarea democraților la stânga. 

Studiile electoratelor celor două partide politice importante din SUA relevă că la nivelul relaţiei electorat - partide s-a înregistrat de asemenea o dinamică specifică. A fost studiat nivelul de identificare ideologică în raport cu "coeficientul de corelație" ideal considerat de specialişti ca fiind 1.  În cazul în care partidul şi alegătorul nu ar avea nici o relație, "coeficientul de corelație" ar fi zero. Luând în considerare aceşti parametri graficul arată dinamica acestei relaţii pentru fiecare partid în parte. Se poate observa că în 1972, coeficientul a fost de 0,32, iar în perioada următoare el s-a dublat, ajungând în anul 2012 la nivelul de 0,62. Aceste schimbări relevă că, în timp,  au avut loc fenomene  de identicare tot mai puternică între partide şi electoratul lor. 

Correlation of left-right self-placement with party identification. 

Source: ANES (American National Election Study)
Datele cercetărilor arătau de asemenea că diviziunile urban-rural s-au mărit creându-se o adevărată prăpastie între aceste zone, întrucât ele aveau interese şi valori foarte divergente. Studiile puneau în evidenţă faptul că, pe măsură ce partidele şi susţinătorii lor au suferit un proces de purificare ideologică, orientarea stânga-dreapta s-a constituit mai ales pe dimensiunea urban-rural. Specialiştii subliniau că, din punct de vedere istoric Partidul Democrat fusese un partid agrar, cu baza în Sud. În timp, democraţii au devenit partid urban, axat pe probleme de interes pentru locuitorii orașului și au exprimat valori mai cosmopolite. Regiunile rurale, s-au mutat în zona de interes a Partidului Republican care a devenit preocupat de interesele și valorile rurale, mai religioase, patriotice și orientate spre familie. Studiile au relevat că diferenţele între principalele partide americane se manifestă nu numai la nivel ideologic ci şi ca personalități politice şi stil. Liberalii şi conservatorii se îmbracă diferit, îşi decorează diferit camerele, citesc cărţi diferite, organizează vacanţe în mod diferit şi beau diferite băuturi alcoolice. 

Graficul de jos prezintă dinamica relaţiei urban-rural, reprezentate de-a lungul timpului de cele două mari partide politice americane:

Source:https://www.washingtonpost.com/people/philip-bump/?utm_term=.af9e712fc820 
Datele statistice arătau că, după anii `60, imigraţia a fost în creştere în SUA, ceea ce a dus la accentuarea diviziunilor rasiale si etnice.  Din graficul de mai jos se poate observa că forma largă a curbei de polarizare este mai accentuată decât realinirea partidelor pe tema imigraţiei. Specialiştii remarcau faptul că, din punctul de vedere al psihologiei sociale, deşi distincţiile etnice şi rasiale constituie un fapt obişnuit, amploarea lor depăşise în ultima perioadă normalitatea, mai ales în ceea ce priveşte presiunile pe care le resimţea populaţia albilor .

Demn de semnalat era faptul că partidele politice americane au reprezentat întotdeauna clase, regiuni şi sectoare industriale cu interese divergente, negociate astfel încât să fie găsite variante de compromis tip win-win. În ultima perioadă însă partidele politice americane au reprezentat nu numai interese materiale divergente, ci şi valori morale şi moduri de a trăi diferite. Specialiştii au remarcat că, pe măsură ce aceste diviziuni s-au intensificat, ducând la manifestarea unui adevărat sentiment de ură între cele două principale partide politice. La fiecare doi ani, autoritatea de monitorizare a alegerilor American National Election Survey a măsurat opinia partidelor faţă de partidul opus, analiza arătând că, din anul 1980, şi mai ales din anul 2000, ostilitatea între partide (cross-partisan hostility) a crescut, punându-se presiune asupra parlamentarilor cu scopul ca aceştia să nu facă unele compromisuri politice pe anumite teme. Modul de finanţare a campaniilor electorale a impus de asemenea o atitudine mai rezervată a partidelor unele faţă de altele, cu scopul de a nu leza atitudinile electoratului fidel, mai ales a donatorilor. În ceea ce priveşte poziţiile pe probleme de politică externă s-a putut observa că, după prăbuşirea Uniunii Sovietice, în Statele Unite a dispărut inamicul comun care determina unificarea ţării, consensul partidelor politice. În ultimele decenii s-a produs o delimitare mai clară a partidelor politice americane în raport cu problemele de politică externă, acestea devenind fie partide mai puţin sau mai mult susţinătoare ale războiului, ceea ce specialiştii au numit  partid uliu şi partid porumbel. 

În paralel, s-a putut constata că media a crescut, dar a evoluat spre o fragmentare şi polarizare puternică, existând media partizane pentru fiecare partid în parte, ceea ce a făcut mai dificilă informarea obiectivă pe anumite teme. Acest proces a accentuat creşterea nivelului de polarizare politică.
Analiza competiţiilor electorale dintre principalele partide politice americane
 a pus în evidenţă faptul că electoratul american actual era mai polarizat şi mult mai stabil. Datele arătau că, în anul 2012, 93% din electoratul democrat votase cu Barack Obama şi 93% din electoratul republican votase cu contracandidatul republican.

În studiile centrului de analiză şi monitorizare electorală ANES
 erau puse în evidenţă caracteristicile majore ale competiţiilor electorale ale celor două partide politice pentru câştigarea Congresului sau a funcţiei prezidenţiale: intensificarea luptei electorale şi creşterea dominaţiei unuia sau altuia dintre marile partide, prin creşterea gradului de coerenţă a acţiunilor acestora.

În studiile realizate recent 
 se evidenţia faptul că polarizarea partizană reflecta diviziuni mai adânci ale societăţii americane precum: 

• divizarea rasială: diversitatea națiunii americane a crescut, iar partidele politice s-au diferenţiat mai mult pe dimensiunea rasială; după alegerile din anul 2012 era evidentă o divizare rasială mult mai puternică;
• divizarea culturală: s-a manifestat o divizare profundă în ceea ce priveşte stilurile de viaţă, valorile şi moralitatea;

• divizarea ideologică: democraţii şi republicanii au puncte de vedere foarte diferite în legătură cu probleme diferite, în special în ceea ce priveşte rolul şi dimensiunea acţiunii guvernului.
Concluziile studiilor care evaluaseră alegerile americane din ultima perioadă puneau în evidenţă faptul că în SUA se intrase într-o nouă eră a concurenţei electorale caracterizată printr-o polarizare ridicată a luptei partidelor la nivel naţional, la nivelul statelor şi la nivel local. Aceste noi modele ale competiţiei electorale erau adaptate unui electorat puternic partizan şi polarizat de-a lungul liniilor rasiale, ideologice și culturale. Se remarca de asemenea că divizarea legislativului american reflecta divizarea electoratului american. 

Recentele anchete de opinie referitoare la valorile americane realizate de Institutul american de cercetări asupra religiei (Public Religion Research Institute/ American Values Survey) menţionau ca semnificativă percepţia unei discrimininări faţă de albi, astfel încât 43% din americanii chestionaţi (din care 60% reprezentanţi ai clasei muncitoare) declarau că discriminarea albilor a devenit o problemă la fel de importantă ca discriminarea negrilor sau a minorităţilor.
Aceste nelinişti ale societăţii americane au avut în timp un puternic impact politic. În anul 2014 studiile
 arătau că la nivelul albilor din SUA, din punct de vedere politico-ideologic, s-a conturat ideea unei ameninţări a statutului lor, legate de posibila inversare a raportului majoritate-minoritate în perspectiva anului 2042. Din punct de vedere politic se înregistra tendinţa americanilor albi democraţi care conştientizau schimbarea statutului lor de a se deplasa spre republicanii care promovau politici conservatoare de apărare a intereselor albilor. În multe state americane au fost votate legi foarte restrictive împotriva imigranţilor
. Acelaşi fenomen s-a mai întâmplat la începutul secolului XX odată cu sosirea masivă a europenilor şi asiaticilor, prin apariţia organizaţiei Ku Klux Klan care se opunea violent imigranţilor, negrilor şi minorităţilor religioase, precum catolicii.
Specialiştii în problemele multiculturalităţii au sesizat de mult timp fenomene legate de percepţia schimbărilor intervenite în ultimele decenii legat de ceea ce unii numesc fragilitatea albă care include starea de stres racial care la un anumit moment poate deveni intolerabil,
 dând naştere unor reacţii variate de la atitudini defensive, tăcere, evitarea problemei, până la  furia declanşată cu scopul de a restabili echilibrul rasial.


Ghidul referitor la opinia publică şi comportamentul electoral,
 elaborat de ANES prezintă periodic caracteristicile sociale şi ale comportamentului electoratului american, evaluarea partidelor, suportul instituţiilor sistemului politic american, nivelul participării şi angajamentului politic, evaluarea candidaţilor în alegeri, caracteristici ale votului etc. Începând cu luna octombrie 2016, cele mai recente sondaje naționale  prevedeau că se va înregistra cel mai mare clivaj rasial şi de gen din istoria modernă a S.U.A
. Studiile efectuate înaintea alegerilor arătau diviziuni clare
 între democrați și republicani pe o gamă largă de probleme, însoţite de un nivel ridicat al loialităţii de partid și de vot. Specialiştii arătau că unele modele fundamentale ale votului vor rămâne stabile în aceste alegeri - aceleași grupuri electorale și aceleași zone geografice acordând un sprijin constant. Datele arătau că  alegătorii mai tineri, mai ales nonwhites și femeile singure sprijineau candidatii democraţi, iar candidații republicani depindeau foarte mult de alegători albi - albii mai ales din sud – de bărbații căsătoriți, cei cu vârsta de peste 60 de ani, cu nivel de studii medii/sub medii - fără colegiu. 

În acelaşi timp, un studiu pilot ANES
, realizat la inceputul acestui an, arăta că se manifesta probabilitatea unor schimbări majore în modelele de vot. Studiile pilot confirmau un nivel ridicat al polarizării electoratului în legatură cu unele probleme - economice, culturale, și probleme rasiale. Studiul a analizat scala liberalism- conservatorism din punct de vedere economic, aceasta fiind măsurată prin răspunsul la trei întrebări - una privind cheltuielile pentru îngrijirea copilului, una cu privire la cheltuielile pentru îngrijirea sănătății, și una privind creșterea taxelor asupra gospodăriilor cu venituri superioare. În problemele culturale, scala liberalism-conservatorism a fost măsurată prin două întrebări - dacă organizațiilor religioase ar trebui să permită sau să renunțe la furnizarea de materiale contraceptive pentru angajații lor și dacă întreprinderile care furnizează servicii de nunta ar trebui să poată să refuze serviciul cuplurilor de același sex. Scala liberalism - conservatorism pe linie rasială a fost măsurată prin aplicarea a patru întrebări care au evaluat rasismul simbolic sau resentimente rasiale. Rezultatele au fost prezentate în următorul tabel:
Policy polarization in 2016 — percentage liberal by party and candidate preference

Source: 2016 ANES Pilot Study
Tabelul arăta că, pe toate cele trei aspecte exista o divizare profundă între alegătorii democraţi şi republicani. Mai mult decât atât, pe toate cele trei aspecte, diferentele dintre democraţi şi republicani erau mult mai mari decât diferențele dintre susținătorii diferiți candidați în cadrul fiecărui partid. În alegerile primare ale Partidului Democrat cea mai mare diferențiere dintre suporterii lui Hillary Clinton și Bernie Sanders nu a fost atât pe probleme economice, așa cum era de așteptat, având în vedere concentrarea lui Bernie Sanders asupra inegalității veniturilor, ci pe probleme culturale. Cu toate acestea, suporterii lui Hillary Clinton au fost mult mai liberali cu privire la aspectele culturale decât susținătorii oricărui candidat republican. În cadrul Partidului Republican, cea mai mare diferență între suporterii lui Donald Trump și susținătorii altor candidați a fost pe probleme rasiale, suporterii lui Donald Trump având resentimente rasiale mai mari decât ale altor republicani. Cu toate acestea, chiar și susținătorii altor candidați republicani au avut punctaj mult mai mare al resentimentelor rasiale decât susținătorii candidatilor democraţi. Corelația dintre atitudinile economice și culturale a fost 0.53, corelația dintre atitudinile economice și rasiale a fost 0.57, iar corelația dintre atitudinile culturale și rasiale a fost 0.49. În concluzie se putea constata că în 2016 nivelul general de polarizare de tip partizan era foarte ridicat.  

Înaintea alegerilor prezidenţiale, specialiştii preconizau că această campanie prezidențială din anul 2016 se anunţa a fi marcată de evoluţii neaşteptate, profilul candidatului republican Donald Trump fiind extrem de neobişnuit, atât ca personalitate cât şi ca opinii inedite cu privire la anumite probleme majore ceea ce putea schimba modelele normale de vot, prin producerea unor rate mari de dezertare în rândul unor grupuri de electorat fidele, fie în rândul democraţilor, fie în rândul republicanilor, şi prin introducerea în jocul electoral a noi state.

2. ALEGERILE PREZIDENŢIALE ŞI LEGISLATIVE DIN 8 NOIEMBRIE 2016
2.1 Un sistem electoral specific 

Din patru în patru ani, americanii îşi aleg preşedintele şi vicepreşedintele, conform unui sistem electoral care combină cerinţele constituţionale şi de statut, regulile partidelor naţionale şi din fiecare stat, tradiţiile politice şi practicile electorale moderne. 
Conform prevederilor legale, candidaţii pentru funcţia de preşedinte al SUA trebuie să aibă cel puţin 35 de ani şi să fie cetăţeni americani, născuti în Statele Unite. În SUA, preşedintele nu este ales prin vot direct, ci printr-o procedură de alegere indirectă, bazată pe Colegiul Electoral, format din electori nominalizaţi de fiecare stat federal. Până la acest moment, trebuie parcurse mai multe etape. 

În procesul alegerilor prezidenţiale există doua tipuri fundamentale de alegeri: primare şi generale. Pe lângă cele primare şi cele generale, care au loc în ani pari şi care cuprind competiţiile politice pentru Congresul SUA (forul legislativ), în unele state şi pentru jurisdicţii locale, în anii impari se desfăşoară şi alegeri 'extra-anuale', atât primare cât şi generale. Un scrutin primar este unul organizat în cadrul partidelor, cu scopul alegerii dintr-o serie de candidaţi a celui care va candida la alegerile generale. Victoria la alegerile primare presupune, de obicei, ca învingătorul să fie nominalizat sau susţinut de un partid politic în cadrul alegerilor generale. La alegerile generale se alege între candidaţii nominalizaţi în alegerile primare/ori de convenţii, de 'caucus'-uri (adunări electorale) sau prin petiţii/pentru ocuparea unei funcţii în plan federal, la nivelul fiecărui stat sau la nivel local. Scopul alegerilor generale este acela de a face alegerea finală între diverşii candidaţi nominalizaţi de partide sau care candidează ca independenţi, fără a fi afiliaţi la un partid politic major. În cazul unor alegeri primare deschise, toţi alegătorii înscrişi pot vota, indiferent dacă sunt înscrişi ca democraţi, republicani sau independenţi. 

Convenţiile sunt reuniuni organizate de partidele politice pentru ca membrii partidului să ia în discuţie diferite probleme, candidaturi şi strategii de campanie. Astfel de reuniuni pot dura mai multe zile. În cazul alegerilor prezidentiale, dupa încheierea alegerilor primare din state, fiecare partid organizează o convenţie naţională pentru a-şi desemna oficial candidatul la alegeri, de obicei acesta fiind cel care şi-a atras sprijinul celor mai mulţi delegaţi la conventie, în funcţie de victoriile obţinute în alegerile primare. Cel nominalizat pentru preşedinţie îşi alege, în general, cu acest prilej un 'coleg de echipă', care este candidatul partidului respectiv la postul de vicepreşedinte al SUA. Partidele politice organizează convenţii naţionale doar în anii în care au loc alegeri prezidenţiale, în alţi ani având loc convenţii de mai mică anvergură, la nivel de stat. Un 'caucus' este o adunare la nivel local, la care membrii înregistraţi ai unui partid politic dintr-un oraş sau district îşi exprimă sprijinul pentru un candidat. În cazul funcţiilor la nivel de stat sau naţional, aceste recomandări sunt luate în calcul pentru stabilirea celui care va fi nominalizat în final de partid. Spre deosebire de convenţii, 'caucus'-urile presupun organizarea simultană a mai multor întruniri separate, în mai multe locuri. Atât Partidul Democrat, cât şi Partidul Republican au propriile reguli privind derularea 'caucus'-urilor, iar aceste reguli variază de la stat la stat. Treisprezece state şi teritorii organizează 'caucus'-uri sau alegeri primare în prima marţi din luna martie, zi cunoscută ca 'Super Tuesday'. Datele la care au loc alegerile primare sau 'caucus'-urile sunt stabilite de administraţiile de stat sau locale. Cetăţenii americani în vârstă de cel puţin 18 ani se pot înregistra pentru a vota. Pentru a se înregistra, cei care vor să voteze trebuie să îndeplinească criteriile legate de domiciliu stipulate în statele lor, criterii care pot varia, şi trebuie să se încadreze în termenele-limită până la care se poate face înregistrarea. 
Alegerile în care americanii votează pentru reprezentanţii lor în Congres, dar nu şi pentru preşedinte sunt cunoscute ca alegeri “la jumătatea mandatului” (midterm). La fiecare doi ani, americanii aleg membri ai Camerei Reprezentanţilor pentru mandate de doi ani şi circa o treime din senatori, pentru mandate de şase ani. Alegătorii desemnează cu acest prilej şi oficiali în posturi din administraţia locală şi de stat. 
Criteriile pentru a candida pentru ocuparea unei funcţii aleasă prin vot în SUA sunt consemnate în Articolele I şi II ale Constituţiei SUA. Un candidat la preşedinţie trebuie să fie cetăţean al SUA prin naştere, să aibă cel putin 35 de ani şi să locuiască în SUA de cel puţin 14 ani. Aceleaşi criterii sunt valabile şi pentru funcţia de vicepreşedinte. În plus, conform Amendamentului 12 la Constituţie, vicepreşedintele nu poate proveni din acelasi stat ca preşedintele. Candidaţii pentru Camera Reprezentanţilor trebuie să aibă cel puţin 25 de ani, să aibă cetăţenia americană de şapte ani şi să locuiască legal în statul unde vor să fie aleşi. Candidaţii la Senat trebuie să aibă cel puţin 30 de ani, să fie cetăţeni americani de 9 ani şi să aibă domiciliul legal în statul pentru care candidează. Cei care candidează la funcţii de stat sau locale trebuie să îndeplinească criteriile stabilite de jurisdicţia locală.  

În anul 1845, Congresul Statelor Unite a stabilit ca alegerile prezidenţiale să se desfăşoare în prima marţi a lunii noiembrie, la fiecare patru ani. Alegerile generale au loc în prima zi de marţi după prima zi de luni din noiembrie. Această dată a fost stabilită mai ales datorită specificului şi tradiţiei naţionale. Mare parte din istoria lor, SUA au fost o societate predominant agrară, iar legislatorii au considerat potrivit să aleagă o zi din noiembrie pentru alegeri, după recoltă, dar înainte ca înrăutăţirea vremii să îngreuneze călătoriile. Cum mulţi locuitori de la ţară stăteau departe de secţiile de vot, a fost preferată marţea, şi nu lunea, pentru ca cei care mergeau duminica la biserică să aibă timp să ajungă să voteze. În plus, 1 noiembrie nu ar fi fost o dată potrivită din două motive: este ziua Tuturor sfinţilor, când romano-catolicii sunt obligaţi să meargă la slujbă, dar şi pentru că în prima zi a lunii, comercianţii făceau de obicei bilanţul lunii precedente. 
La alegerile generale, milioane de oameni merg la urne pentru a-şi alege preşedintele. Voturile sunt numărate şi un rezultat parţial este cunoscut la 12 ore de la închiderea urnelor. După numararea voturilor, procesul se mută la Colegiul Electoral, format din electori nominalizaţi de fiecare stat federal. Colegiul Electoral este grupul de cetăţeni desemnat de state pentru a-şi exprima voturile pentru preşedinte şi vicepreşedinte, în numele cetăţenilor statului. Procesul de alegere a electorilor diferă de la stat la stat, însă, de obicei, partidele politice îi numesc pe electori la convenţiile partidului sau prin votul comitetului central al partidului. Alegătorii din fiecare stat, care îşi dau votul pentru preşedinte şi vicepreşedinte, îi aleg pe electori în ziua alegerilor generale. Colegiul Electoral îl alege pe preşedinte (care nu este, deci, ales prin vot popular). Sistemul Colegiului Electoral îi oferă fiecărui stat acelaşi număr de voturi electorale câţi membri are în Congres. Numărul electorilor din fiecare stat este egal cu numărul reprezentanţilor statului respectiv în Senat (câte doi senatori de fiecare stat, 100 în total) şi Camera Reprezentanţilor (435 membri), iar Districtul Columbia are trei electori. 
Astfel, după numărul de electori din Colegiu, cele mai importante state sunt California (55), Texas (34), New York (31), Florida (27), Illinois si Pennsylvania (câte 21 de electori), Ohio (20), Michigan (17), Georgia şi New Jersey (câte 15), Virginia (13), Massachusetts (12) şi Indiana, Missouri, Tennesse si Washington cu câte 11 electori. În total, în Colegiul Electoral sunt 538 de voturi; un candidat pentru preşedinţie trebuie să obţină 270 pentru a câştiga (o majoritate simplă). Teoretic, prin acest sistem, un candidat poate câştiga alegerile primind doar 23% din voturile directe ale electoratului american, dacă acestea sunt distribuite în mod ideal. Toate statele, în afară de două, Nebraska şi Maine (care distribuie votul electoral în mod proporţional între candidaţi, în funcţie de procentajul de sufragii obţinut de fiecare), au un sistem 'winner-take-all' (câştigătorul ia totul). În acest sistem, candidatului care obţine majoritatea voturilor populare în stat îi sunt alocate toate voturile electorale ale statului. Odată ce un candidat are majoritatea în toate statele, rezultatul este deja anticipat. 
În luna decembrie, electorii se adună, în general, în capitalele statelor lor, pentru a-şi exprima votul. Voturile electorale sunt apoi trimise la Washington, unde, în luna ianuarie, sunt numărate într-o sesiune comună a celor două Camere ale Congresului. Conform celui de-al 12-lea amendament al Constituţiei, dacă niciun candidat prezidenţial nu câştigă majoritatea voturilor electorale, alegerea preşedintelui va fi decisă de Camera Reprezentanţilor. În astfel de situaţii, Camera inferioară a Congresului îl alege pe preşedinte, prin vot majoritar, alegând dintre candidaţii care au primit cel mai mare număr de voturi electorale. Fiecare stat va da un vot. Dacă niciun candidat pentru funcţia de vicepreşedinte nu obţine majoritatea voturilor electorale, Senatul îl alege pe vicepreşedinte prin vot majoritar, fiecare senator alegând din cei doi candidaţi care au obţinut cel mai mare număr de voturi electorale. 
Colegiul Electoral este folosit doar pentru a-l alege pe preşedinte şi pe vicepreşedinte. Au existat 17 alegeri prezidenţiale în care câştigătorul nu a primit majoritatea voturilor populare. Primul dintre aceştia a fost John Quincy Adams în alegerile din 1824, iar ultimul a fost George W. Bush în 2000. 
Fondatorii naţiunii americane au creat sistemul Colegiului Electoral ca parte a planului lor de a împărţi puterea între state şi guvernul naţional. În baza sistemului federal adoptat în Constitutia SUA, votul popular general nu are rol decisiv din punct de vedere legal. Drept urmare, este posibil ca voturile acordate pe baza alegerilor din state să aibă un rezultat diferit de cel al votului popular general. Cu toate acestea, votul individual al cetăţenilor este important pentru rezultatul oricăror alegeri. 
Votul în cadrul alegerilor americane este realizat prin scrutin secret, iar opţiunea alegătorului este personală. 
Conform prevederilor legale, „sprijinul” acordat de o organizaţie sau o publicaţie unui candidat înseamnă că organizaţia îşi exprimă în mod public susţinerea pentru candidat şi aprobă poziţia acestuia în diferite chestiuni. Deşi organizaţia poate încuraja membrii să se alăture acestei poziţii, este nelegitim să fie constrâns un membru să voteze împotriva propriei opinii. 
Votul în absenţă le ofera alegătorilor, care nu pot veni la secţiile de votare, mijloace de a-şi exprima opţiunea. O serie de circumstanţe, cum ar fi locuinţa în străinătate, boala, o călătorie sau serviciul militar, îi pot împiedica pe alegători să vină la vot în ziua alegerilor. Votul în absenţă le permite alegătorilor înregistraţi să-şi trimită votul prin poştă. Regulile votului în absenţă pentru toate celelalte alegeri sunt stabilite de state şi diferă de la stat la stat. De exemplu, în Oregon, la toate alegerile pot fi efectuate prin poştă, însă alegătorii au opţiunea de a vota personal la secţiile de votare. În timpul alegerilor şi elaborării strategiilor de campanie sunt utilizaţi anumiţi termeni precum ''stat albastru'' este un termen în general folosit când este vorba despre un stat în care majoritatea alegatorilor îi sprijină pe candidaţii democraţi. Termenul de ''stat roşu'' se referă la un stat în care majoritatea alegătorilor îi sprijină pe candidaţii republicani. 
Acest sistem electoral a fost considerat un adevărat stâlp al democraţiei americane, dar, în ultima perioadă au apărut numeroase critici ale acestuia, fiind considerat un sistem anacronic care permite unui candidat să ajungă preşedinte, cu mai puţine voturi populare decât oponenţii lor. Aşa s-a întâmplat în anul 2000 în confruntarea dintre candidatul republican, George W. Bush, şi cel democrat, Al Gore. Atunci, George W. Bush a obţinut 271 voturi electorale adaugându-se cele 25 pe care le avea la acea data Florida (care a urcat la 29 după recensământul din 2010), după o contestare şi o nouă numărare, deşi obţinuse la nivel naţional cu aproape jumătate de milion de voturi mai puţin decât Al Gore, care fără acest stat a obţinut doar 266. Având în vedere acest sistem, este posibil ca preşedintele să fie ales fără să obţină majoritatea absolută a sufragiilor populaţiei, cum s-a mai întâmplat în alte trei cazuri în istoria Statelor Unite. Această anomalie este posibilă întrucât în aproape toate statele, cu excepţia statelor Maine şi Nebraska, candidatul care obţine cele mai multe sufragii este reprezentat de toţi marii electori ai statului respectiv în Colegiul Electoral. Astfel, în California este suficient ca un candidat să obţină un singur vot în plus faţă de rivalul său pentru a obţine susţinerea a 55 de mari electori. 
În istoria electorală pentru cursa prezidenţială din Statele Unite ale Americii s-a demonstrat că aproximativ 12 state americane sunt extrem de importante şi deţin cheia alegerii liderului de la Casa Alba atunci când bătălia este foarte strânsă. Unele state, precum Florida, pot să facă şi să desfacă victorii, câteodată chiar şi la diferenţe de câteva sute de voturi aşa cum s-a întâmplat în anul 2000, când au candidat George W. Bush şi Al Gore. Foarte urmărite anul acesta vor fi Ohio, Pennsylvania, Carolina de Nord, Nevada, Arizona, New Hampshire şi Iowa
. 
Un alt element de noutate erau modificările legii electorale care uşurau procedurile electorale. Până în anul 2013, Legea privind drepturile de vot (the Voting Rights Act - VRA) a pus unele obstacole, dar modificări recente au înlesnit participarea cât mai largă la vot în alegeri
, mai ales prin îmbunătăţirea procedurilor de înregistrare şi votare.
2.2    O campanie electorală tensionată
Mulţi specialişti au apreciat că această campanie electorală pentru alegerile prezidenţiale a fost total diferită de celelalte, fiind cea mai tensionată, cea mai urâtă campanie prezidențială din istoria politică modernă SUA. Până acum, campaniile electorale americane se defăşurau conform manualului standard al managerului de campanie, elaborat din îndelungata experienţă electorală americană, în care, de obicei, se începea cu lansarea, "introducerea" candidatului pentru alegători, etapă urmată de "definirea" adversarului, prin sublinierea diferențelor existente în programele politice ale celor două tabere, sesizându-se orice defecte de caracter percepute la adversar; urma bătălia electorală, dezbaterile electorale care se desfăşurau pe parcursul mai multor luni de campanie; în ultimele zile ale campaniei, fiecare candidat prezenta un argument de închidere care rezuma calitățile negative ale adversarului, se repeta mesajul cel mai optimist al candidatului, tradus în jurul valorilor optimiste și în clipuri tipice, mai ales de familie. 
În această campanie electorală, toate aceste etape au fost bulversate, tonul venind direct de la cei doi candidaţi nominalizați, Donald J. Trump si Hillary Clinton
. Aşa cum au sesizat comentatorii politici, etapa "introducerii" candidatului pentru electorat a devenit o laudă de sine, "definirea" adversarului a devenit calomnie, iar  "confruntarea mesajelor" a devenit propagandă. Întreaga campanie electorală a fost determinată aşadar de profilurile principalilor candidaţi la ocuparea funcţiei de preşedinte al SUA.
Hillary Diane Clinton (născută Hillary Diane Rodham), s-a născut la 26 octombrie 1947, la Chicago, Illinois. A absolvit Facultatea de Drept, la Yale University (1973). În tinereţe, Hillary a activat în grupul de tineri al Partidului Republican şi s-a implicat în campania prezidenţialelor pentru candidatul republicanilor, Barry Goldwater (1964). În anul 1968, a devenit membră a Partidului Democrat
. În perioada studenţiei, a activat în zona politică, lucrând pentru senatorul Walter Mondale (1971), implicându-se în campania electorală pentru candidatul democrat la prezidenţiale George McGovern (1972), fiind avocat al comitetului parlamentar de punere sub acuzare a preşedintelui Nixon, în timpul scandalului Watergate (1973-1974)
. După absolvirea facultăţii a început să profeseze ca avocat, specializat în dreptul copiilor, apoi a devenit membră a Facultăţii de Drept a Universităţii din Arkansas, unde preda şi Bill Clinton (1975). La scurt timp, Hillary Clinton s-a căsătorit  cu acesta (11 oct. 1975), având împreună o fiică, Chelsea Victoria (27 febr. 1980). Hillary Clinton a continuat să lucreze ca avocat pentru Rose Law Firm, în cadrul căreia a fost prima femeie asociat şi prima femeie partener. Hillary Clinton s-a implicat în campania electorală câştigătoare a lui Jimmy Carter (1976), timp în care Bill Clinton devenea procuror general. În 1977, a fost numită de către preşedintele Jimmy Carter, preşedinte al Legal Services Corporation. În perioada 1979-1992, ea a condus Comitetul Standardelor Educaţionale din Arkansas, a fost fondator al „Avocaţii copiilor şi familiilor din Arkansas” (Arkansas Advocates for Children and Families) şi a făcut parte din board-urile Spitalului de copii din Arkansas, Fondului pentru protecţia copiilor din Arkansas etc. În anii 1988-1991, Jurnalul Naţional de Drept (The National Law Journal) a numit-o unul dintre 100 cei mai de succes avocaţi din SUA. Odată cu alegerea soţului său, Bill Clinton, în funcţia de preşedinte al Statelor Unite, a devenit prima doamnă a ţării (1993-2001), implicându-se în campania electorală din 1992. După alegerea în funcţia de preşedinte, Bill Clinton a numit-o responsabil al Planului de îngrijiri medicale Clinton (1993-1994), pachet legislativ care însă nu a fost aprobat de Congres. În aceeaşi perioadă a mai fost iniţiat Programul de asigurări de sănătate pentru copii şi Legea de adopţiuni ale copiilor.
 În perioada 2001-2009, Hillary Clinton a obţinut două mandate de senator pe listele Partidului Democrat. În 2001, prin câştigarea primului mandat de senator, a devenit prima soţie a unui preşedinte american care a obţinut o funcţie publică în timpul mandatului. Fundaţia creată de Bill, Hillary şi Chelsea Clinton este una dintre cele mai puternice organizaţii caritabile care a colectat aproape 2 miliarde dolari de la crearea sa în anul 2001, are un buget anual de 233 milioane euro prin care se finanţează zeci de proiecte în lumea întreagă. Criticii lui Hillary Clinton sesizaseră apariţia unor conflicte de interese între poziţia acesteia ca secretar de stat în prima administraţie Obama şi  investitori străini donatori ai fundaţiei, precum cei din Arabia Saudită, Qatar, Coca Cola, banca Goldman Sachs etc. În luna iulie, un parlamentar republican, Marsha Blackburn a cerut printr-o scrisoare adresată mai multor agenţii federale să investigheze actele de corupţie publică ale fundaţiei Clinton. În 2007, Hillary Clinton şi-a anuntat intenţia de a candida din partea democraţilor la alegerile prezidenţiale din 2008. În cadrul competiţiei interne de partid, care a avut loc în acelaşi an, candidatul democraţilor a fost ales Barack Obama. La scurt timp, după ce Barack Obama a devenit preşedinte, Hillary Clinton a fost numită secretar de stat (din 21 ian. 2009 până în anul 2013). În această calitate, a fost susţinătoarea mai multor initiaţive care au avut în centru drepturile omului, în general, şi drepturile femeilor, în special. Pe partea de politică externa, a condus eforturile diplomatice americane referitoare la Primăvara Arabă şi la intervenţia militară în Libia
. 

În cadrul Convenţiei Partidului Democrat din 27 iulie 2016, Hillary Clinton a fost desemnată oficial candidata partidului pentru alegerile prezidenţiale din 2016, fiind astfel prima femeie care a candidat pentru funcţia de preşedinte al Statelor Unite din partea unui partid mare. Hillary Clinton s-a aflat în competiţie internă de partid cu senatorul Bernie Sanders, pe care l-a învins în cadrul alegerilor primare din 2 martie 2016. În campania electorală defăşurată sub sloganul «Stronger together» a fost utilizată imensa maşinărie politică şi financiară a partidului şi a familiei Clinton.
Omul de afaceri american Donald Trump s-a născut la 14 iunie 1946, în Queens, New York. Fiul lui Fred Trump, un bogat investitor imobiliar stabilit în New York City, Donald Trump a absolvit New York Military Academy (NYMA) din New York (1964) şi Şcoala de business Wharton a Universitatii Pennsylvania (1968)
. După terminarea studiilor, s-a alăturat companiei imobiliare a tatălui său, The Trump Organization. În anii '80, şi-a continuat cariera de om de afaceri, prin dezvoltarea de afaceri imobiliare, investind mai ales în industria hotelieră şi a cazinourilor. A construit primul său zgârie-nori, Trump Tower, o clădire cu 58 de etaje, din New York (1983), apoi a cumpărat proprietatea Mar-a-lago din Palm Beach (Florida), a renovat Hotelul Barbizon şi 100 Central Park South (1985) si a cumparat Plaza Hotel din New York (1988).
. Din punctul de vedere al afacerilor pe care le-a dezvoltat, se poate remarca faptul că, în anii '90, Donald Trump s-a afirmat şi în domeniul transporturilor aeriene, prin cumpararea rutelor Eastern Shuttle, dar şi prin investitii în cazinouri (cum ar fi Atlantic City, Taj Mahal Casino). Criza imobiliară din această perioadă l-a condus la faliment, dar în anii 2000, afacerile sale s-au revigorat, relevante în acest sens fiind finalizarea turnului rezidenţial de 72 de etaje, Trump World Tower (2001), şi începerea construcţiei Trump Palace, un complex de clădiri de-a lungul râului Hudson. În paralel, a dezvoltat o serie de afaceri şi în industria modei sau în formare profesională (din anul 2010 funcţionează Trump University şi The Trump Entrepreneur Initiative). Donald Trump s-a remarcat şi în domeniul media, omul de afaceri devenind co-partener al postului de televiziune NBC (2003) şi a fost producătorul reality show-ului, The Apprentice (Ucenicul, 2004).
 El a scris, de asemenea, o serie de cărţi de literatură motivaţională: 'Trump: The Art of the Deal', 'Trump: The Art of Survival', 'Trump: The Art of the Comeback' 'Trump: Surviving at the Top', 'Trump: How to Get Rich', 'Trump: Think Like a Billionaire: Everything You Need to Know About Success, Real Estate, and Life. În prezent, Donald Trump, deţine proprietăţi în Manhattan şi este un nume important în domeniul imobiliar din SUA. Cu o avere, estimată la circa 3,7 miliarde de dolari, ocupă poziţia 156 în topul Forbes 400. 
Referitor la viaţa personală, se poate menţiona că Donald Trump a fost căsătorit de trei ori. În 1977, s-a căsătorit cu Ivana Zelnickova, cu care a avut trei copii: Donald Trump Jr. (născut în 1977), Ivanka (născuta în 1981) şi Erik (născut în 1984). În 1992 a divorţat de Ivana Zelnickova, recăsătorindu-se cu Marla Maples (1993), cu care a avut o fiică: Tiffany (născută în 1993), dar a divorţat de cea de-a doua soţie în anul 1999. Din 2005 este căsătorit cu slovena Melania Knauss, de profesie manechin, cu care a avut un fiu (născut în anul 2006). Donald Trump are, de asemenea, şapte nepoţi. 
De-a lungul timpului, Donald Trump s-a implicat în politică, atât prin activarea în cele două mari partide din SUA, cât şi prin finanţarea campaniilor celor două formaţiuni politice. Iniţial, Donald Trump a făcut parte din Partidul Republican până în anul 2001, şi, după ce în perioada 2001-2008 a fost membru al Partidului Democrat, s-a reînscris în Partidul Republican, în anul 2009. În iunie 2015, Donald Trump şi-a anunţat candidatura la alegerile prezidentiale, câştigând alegerile primare din cadrul partidului, la 2 martie 2016, fiind în competiţie internă de partid cu alţi patru candidaţi: Marco Rubio (senator de Florida), Ted Cruz (senator de Texas), John Kasich (guvernator Ohio) şi Ben Carson (chirurg). În iulie 2016,  Donald Trump a fost  nominalizat oficial de Partidul Republican drept candidat pentru alegerile prezidenţiale.
Urmărind campania electorală a lui Donald Trump, corespondenta americană a ziarului Le Figaro, Laure Mandeville, îi făcea un portret expresiv, în cartea sa Cine este într-adevăr, Donald Trump? Acest portret dădea în parte explicaţie comportamentului electoral al lui Donald Trump
 care, conform părerii sale, îşi juca de fapt minunat rolul ce-i revenea, simplificând lucrurile, situațiile, provoacând scandal. Acest discurs a avut succes, pentru că, afirma ea, într-o eră a informațiilor rapide, dar și fragmentate, lumea are nevoie uneori de toate aceste simplificări scandaloase. La rândul său, media avea nevoie permanent de noi scandaluri, iar  Donald Trump,  un adevărat comerciant, știa asta mai bine decât oricine, mai ales pentru că el crease un reality show timp de ani de zile. Ziarista americană afirma că Donald Trump a înţeles că „actuala politică din SUA este în mare parte un mare circ, iar dreptatea este de multe ori a celui care strigă cel mai tare”. Autoarea invoca de asemenea  perioada copilăriei lui Donald Trump, care, într-o casă bogată din cartierul newyorkez Queens, tânărul rebel Donald se lovea de autotitatea unui tată extrem de sever și de la care a învățat, conform amintirilor sale, că, dacă vrei să câștigi în viață, trebuie să ai instinct de ucigaş”.
Specialiştii observau că aceste profiluri ale candidaţilor au adus în prim planul luptei electorale cei mai nepopulari candidaţi de la sfârşitul celui de-al doilea Război Mondial până în prezent.  În cazul lui Hilary Clinton oamenilor le venea greu să aibă încredere totală şi exista senzaţia că e pe scena politică de prea mult timp. În cazul lui Donald Trump, exista sentimentul că nu se ştia cine este şi în ce direcţie va îndrepta ţara
. În cazul electoratului democrat, în mare parte reprezentat de femei, hispanici, persoane de culoare, nu exista o motivaţie foarte puternică. În acest caz, dacă votanţii lui Donald Trump, din care mulţi se temeau să-şi recunoască public opţiunea,  puteau merge în număr masiv la urne, ceea ce putea produce  o surpriză.

La începutul campaniei sale, Donald Trump a fost contestat în interiorul  partidului său,  mai întâi într-o scrisoare a 50 de personalităţi republicane care considerau că Donald Trump ca preşedinte “ar pune în pericol siguranţa şi bunăstarea naţiunii”, şi apoi prin opinia, publicată în Washington Post, a senatoarei republicane a statului Maine, Susan Collins, care spunea că “nu cred că Donald Trump reprezintă valorile republicane, tradiţia partidului meu. Am tot sperat că după victoria din preliminare se va schimba, dar am conchis cu regret că un nou Donald Trump nu va exista, că este incapabil să evolueze, să înveţe, să se maturizeze. Este clar că nu are temperamentul, judecata, cunoştinţele şi auto-disciplina necesare pentru a fi viitorul nostru preşedinte.” La începutul campaniei electorale, într-o scrisoare deschisă publicată de New York Times, Hillary Clinton declarase de asemenea că Donald Trump ar fi cel mai periculos preşedinte din istoria americană, din cauza ignoranţei şi incompetenţei acestuia în probleme internaţionale. În acest context critic, în luna august 2016, Donald Trump l-a numit ca şef de campanie pe Stephen Bannon, fost ofiţer al marinei, fost angajat al  băncii Goldman Sachs, recunoscut critic al unor importanţi lideri republicani, realizator al unor documentare politice precum Clinton Cash, realizat după cartea cu acelaşi titlu a părută în 2015  a lui Peter Schweizer. El era de asemenea o figură importantă a unei companii social media Breitbart News, devenită, aşa cum aprecia presa, în timpul campaniei un adevărat « Trumpbart ». Stephen Bannon a avut misiunea să relanseze o campanie aflată în dificultate, alături de Kellyanne Conway, specialist în sondaje politice şi lupte electorale
.
Strategii campaniei lui Hillary Clinton au realizat un sondaj de testare a 85 teme de campanie, a stabilit sloganul "Împreună mai puternici". Având în vedere ultimele evoluţii ale adversarului, Hillary Clinton a optat pentru strategia atacului, a unei abordări menite a sublinia elementele negative, evidenţiind disensiunile periculoase şi încercând să stârnească mânia oamenilor care o susțineau. În luna august 2016, după convenția democraților, campania lui Hillary Clinton a lansat clipuri video în care membri ai Ku Klux Klan, naționaliști albi, îl lăudau pe Donald Trump. În luna septembrie, industria filmului a produs un film anti-Trump care întreaba alegătorii dacă doresc să aleagă un laş rasist, abuziv, care ar putea afecta permanent structura societății americane. La rândul său, Donald Trump a difuzat mesaje în care se puneau în evidenţă anii de minciuni ale activităţii politice a lui Hillary Clinton, cover-up-uri şi scandalurile din perioada Bill Clinton. Clipurile difuzate de republicani vorbeau despre  e-mailurile ei care s-au găsit pe laptop-ul perversului Anthony Weiner. "În campanie au fost invocate de ambele părţi, episoade dure de viol, hărţuire sexuală şi au fost adresate ameninţări cu puşcăria. 

Până în luna octombrie, au fost organizate dezbateri cu electoratul pe teme diverse precum drepturile homosexualilor, democraţii folosind ca purtător de mesaj mama uneia dintre victimele din clubul de noapte din Orlando recent incendiat de adversari ai acestora. În acest context, Donald Trump a invitat la convenția republicană un bărbat homosexual, republican, Peter Thiel, care declara că "sunt mândru să fiu homosexual", "sunt mândru să fiu un republican", "sunt mândru să fiu american". După acest discurs, republicanii s-au ridicat în picioare și au aplaudat scandând," Statele Unite ale Americii!”, iar Donald Trump a spus: "ca președinte, voi face tot posibilul pentru a proteja cetățenii LGBTQ de violența și opresiunea unei ideologii care promova ura". 

În ultima parte a campaniei democrate, a fost prezent preşedintele Barack Obama, mai ales în zonele electoral nevralgice, unde era posibilă prezența sub așteptări la urne a votanților afro-americani. Aici, preşedintele în funcţie a rostit un discurs important în care afirma: “Casa Albă nu schimbă cine şi ce eşti, amplifică doar, pune sub reflectoare. Dacă nu respecţi Constituția înainte, n-o vei respecta nici după ce devii președinte; dacă înainte intimidezi presa ce-ți displace, dacă îţi ameninți rivalul cu puşcăria într-o dezbatere televizată fără să-ți pese de integritatea actului de justiție, dacă discriminezi religios, o vei face și după instalarea la Casa Albă. Cu diferența că atunci vei avea și puterea de a-ți pune în aplicare ideile strâmbe.” 
Evaluările de ultim moment arătau că victoria lui Donald Trump rămânea dificilă - până aproape de imposibilă. Ar fi trebuit să câştige Florida, New Hampshire şi Carolina de Nord (state în care era devansat sau conducea la limită), plus unul din statele Virginia,  Pennsylvania, Colorado sau Wisconsin. Doar două sondaje naţionale din cele 14 de referinţă îl plasau în avantaj. În ciuda acestui fapt, candidatul republican a intensificat turneul electoral, încercând să stârnească sentimente de agresivitate, furie a electoratului din anumite zone predispuse acestor atitudini. În discursul din statul Iowa, el a invocat ultimul eveniment legat de noile acuzaţii ale şefului FBI la adresa lui Hillary Clinton și a celor din anturajul ei. În acest context, Donald Trump avertiza electoratul că victoria candidatei democrate ar arunca ţara într-o criză constituțională fără precedent, tocmai când era nevoie de un guvern capabil să intre în acțiune din prima zi a preluării mandatului. Mai mult, afirma el, scandalurile şi controversele o vor urmări pe tot parcursul mandatului punând-o în imposibilitatea de a guverna. Donald Trump a continuat acest discurs chiar atunci când aceste acuzaţii fuseseră deja retrase de şeful FBI. Intervenţia directorului FBI, James Comey, în campania electorală a fost considerată ulterior un precedent periculos, un tip de abuz de putere
  şi o încălcare a prevederilor legii care interzicea intervenţia unor funcţionari publici în timpul procesului electoral (Hatch Act)
.

În timpul campaniei electorale, într-un lung discurs ţinut la Detroit, un oraş unde venitul familial şi per capita era la jumătatea mediei naţionale, rata şomajului dublă, criminalitate record, Donald Trump a prezentat Planul său de relansare a economiei. Locul şi aceste date au fost utilizate pentru a reliefa eşecul unui anume mod de a face politică în America, mod pe care l-a asociat inevitabil cu partidul Democrat. Cu acest prilej, Donald Trump atrăgea atenţia că nimic nu-i face mai fericiţi pe adversarii noştri străini decât imaginea unei Americi care-şi impozitează şi reglementează până la ruină companiile şi locurile de muncă, propunând, în replică, o “revoluţie fiscală” comparabilă cu aceea datorată preşedintelui Reagan în anii 1980, şi o reformă comercială, energetică şi normativă care va marca un “nou capitol al prosperităţii americane”.
Planul Trump coincidea cu viziunea republicană, cu prevederile unui proiect parlamentar republican, elaborat în luna iunie 2016, în care se propunea o reducere generalizată a impozitelor, de care putea beneficia cu precădere americanul mijlociu, şi care putea duce la crearea a milioane de noi locuri de muncă bine platite. În programul economic electoral al lui Donald Trump, nivelele de impozitare a persoanelor fizice vor fi reduse de la şapte la trei - 12, 25 şi 33% - , taxa de antrepriză urmând să scadă de la 39% la 15%. Componenta fiscală a planului cuprindea de asemenea o serie de scutiri şi degrevări cu efect benefic asupra costului forţei de muncă şi bugetului familial. În acest domeniu, programul se plasa în continuitatea liniei conservatoare, care invoca existenţa unui Registru Federal de 80.000 de pagini cu reglementări, considerate a fi o “ghiulea de plumb”, şi o “piatră de moară” pentru producător şi o “taxă indirectă asupra consumatorului”. El propunea replierea în domeniu fiscal şi o dereglementare treptată, anunţând că o prioritate a sa va fi lansarea unui “moratoriu temporar” asupra lor.

În viziunea lui Donald Trump, deficitul comercial şi acordurile comerciale deja parafate sau în curs de negociere reprezentau o altă povară asupra economiei, provocând delocalizarea a milioane de locuri de muncă. El a mai subliniat că în centrul planului său stătea reaşezarea relaţiei comerciale cu China, ceea ce ar readuce în ţară milioane de locuri de muncă, în condiţiile în care China este răspunzatoare pentru aproape jumătate din deficitul global american. El acuza că Beijing-ul încalcă toate regulile imaginabile, inclusiv cele militare, acordând subvenţii ilegale la export, efectuând intervenţii pe piaţa devizelor, furturi al proprietăţii intelectuale. În domeniul energetic, Donald Trump propunea liberalizarea fără limite, “ridicarea tuturor restricţiilor”, - inclusiv în sfera combustibilului fosil - care ar aduce o creştere anuală de 100 de miliarde a PIB-ului american şi un spor anual de 50.000 de noi locuri de muncă.

Pe lângă sloganul dominant al campaniei «Make America great again», Donald Trump a transmis permanent puternicul mesaj că va reda America americanilor aceste alegeri fiind momentul în care se va arăta dacă ţara va fi condusă de popor sau de politicieni, dacă puterea va fi deţinută în continuare de cei care au interese speciale şi care au dus America în situaţie catastrofală. În acest context,  alegerea devenea opţiunea pentru un candidat al poporului sau pentru elitele corupte. Donald Trump a lansat sloganul Da, sunt cu voi!!! şi s-a prezentat ca un candidat al poporului. El a încercat astfel să atragă o parte a electoratului lui Bernie Sanders, contracandidatul lui Hillary Clinton la alegerile primare. De-a lungul campaniei electorale el a subliniat că acordurile comerciale încheiate în timpul mandatelor lui Bill Clinton care au distrus industria americană, susţinută, până la el, de majoritatea preşedinţilor americani. Donald Trump a avertizat de asemenea că aceia care l-au distrus nu pot fi aceiaşi cu cei care l-ar putea reface, fiind nevoie de o schimbare radicală şi de noi locuri de muncă, sloganuri repetate pe tot parcursul campaniei.


La sfârşitul campaniei electorale, cei doi candidaţi au făcut un ultim efort de campanie, participând la reuniuni publice succesive, încheiate cu câteva ore înaintea deschiderii birourilor de vot.  Donald Trump a ţinut cinci întruniri electorale în Florida, Carolina de Nord, Pennsylvania, New Hampshire şi Michigan, iar Hillary Clinton a avut patru întruniri, în Pennsylvania, Michigan şi Carolina de Nord.

Strategiile electorale pe ultima parte a campaniei electorale au fost elaborate  luându-se în considerare modelul de vot din state din ultimii 15-20 de ani. Se aprecia că erau state în care Donald Trump câștiga sigur, precum Alabama, Alaska, Arkansas, Carolina de Sud, Idaho, Kansas, Kentucky, Louisiana, Missouri, Mississippi, Montana, Nebraska, cele două Dakote, Oklahoma, Tennessee, Texas, Virginia de Vest și Wyoming. În aproape 19 state se aştepta ca electoratul republican să fie foarte disciplinat, nu atât datorită campaniei lui Donald Trump, cât mai ales din cauza antipatiei față de Hillary Clinton.
Din anul 2000 până în prezent, democraţii reprezentaţi de Hillary Clinton au menţinut controlul asupra unor state precum: California, Connecticut, Delaware, Hawaii, Illinois, Maine, Maryland, Massachussetts, Minnesota, New Jersey, New York, Oregon, Rhode Island, Vermont, Washington și Districtul Columbia. 
Experienţa electorală arăta însă că erau şi 10 state cu comportament electoral variabil, ceea ce reprezenta o cincime din totalul statelor. Se aştepta ca New Mexico să voteze în majoritate pentru H. Clinton; acolo republicanii au câștigat o singură dată în ultimele două decenii (Bush în 2004). Indiana putea vota în majoritate pentru Donald Trump; acolo democrații au câștigat o singură dată în ultimii 50 de ani, la prima candidatură a lui Barack Obama. Rămâneau opt state cu rezultate electorale strânse, aşa cum se întâmplase în 2000 sau 2004 sau 2008 sau 2012, la care adăugau statele Florida și Ohio. Colorado, Nevada și Virginia erau state "republicane" dar - probabil datorită unor schimbări demografice - Obama a câștigat acolo la ultimele două alegeri. Carolina de Nord era un stat pro-republican, dar Obama a câștigat acolo în 2008. Trump încearcă să reînnoade succesiunea de victorii republicane acolo. Au mai rămas două state: Iowa, care de obicei votează pentru candidatul democrat, cu excepția ultimei candidaturi a lui Bush jr., unde Donald Trump avea mari șanse să câștige; în New Hampshire - un stat în genere pro-democrat, excepția fiind Bush în 2000, Donald Trump avea șanse să câștige.


Rămâneau aşadar de disputat 159 de electori, în principal din statele Virginia (13), Ohio (18), Carolina de Nord (15), Florida (29), Pennsylvania (20), Maine 4), New Hampshire (4), Michigan (16), Minnesota (10), Wisconsin (10), Colorado (9), New Mexico (5). Nevada (6). Florida și Pennsylvania erau vitale, importante fiind şi Ohio și Carolina de Nord. În opinia analiştilor, de altfel, Florida putea decide singură soarta alegerilor. 

Conform mediei ultimelor sondaje, calculată de site-ul specializat RealClearPolitics, la nivel naţional, Hillary Clinton conducea cu 45,4% la 42,2%. Experienţa arăta că în alegerile din SUA nu conta intenţia de vot la nivel național ci sondajele din aşa numitele state-cheie, zone pe care nu le controlau în profunzime nici democrații, nici republicanii. În ultimele zile ale campaniei, în unele state avantajul lui Hillary Clinton față de Donald Trump scăzuse semnificativ, ajungând la doar 2-3% în Colorado și 3-4% în New Hampshire. În sondajele realizate înaintea votării, era practic egalitate în statele Florida, Arizona, Nevada, Georgia, Iowa și Ohio. În Colorado avantajul lui Hillary Clinton a dispărut cu totul, fiind egalitate. În alte state nu mai era egalitate, aşa cum se întâmplase în statul Arizona, diferența dintre el și Hillary Clinton fiind mai mare decât marja de eroare. Nu mai era egalitate nici în Nevada, unde Donald Trump se detașase. Nu mai era egalitate nici în Georgia, la fel și în Ohio. Florida și Iowa erau în continuare "la egalitate". Se putea constata că intraseră în jocul electoral state noi, de dimensiuni majore, iar dacă unul dintre ele trecea la Donald Trump, el devenea președinte. În Pennsylvania, în 3 din ultimele 5 sondaje efectuate Hillary Clinton conducea în marja de eroare față de Donald Trump, dar situaţia era incertă. Situaţii asemănătoare erau în Carolina de Nord, în Michigan. Faţă de situaţia dinainte cu 8 luni, Donald Trump a obținut conducerea în Carolina de Nord, Nevada și Kentucky. 

În ultima parte a campaniei electorale, cei doi candidaţi au făcut un ultim efort, participând la reuniuni publice succesive, încheiate cu câteva ore înaintea deschiderii birourilor de vot. În ultimele două zile candidaţii au străbătut statele care decideau soarta alegerilor. Donald Trump a mers într-o singură zi în cinci state, a ţinut cinci întruniri electorale în Florida, Carolina de Nord, Pennsylvania, New Hampshire şi Michigan, repetând că în mandatul său va face din America o prioritate. Donald Trump a declarat celor prezenţi la adunarea electorală din Carolina din Nord: „Contractul meu cu alegătorul american începe printr-un plan de a pune capăt corupţiei guvernului şi a ne lua ţara din mâinile grupurilor de presiune. Nu sunt un politician, o pot spune cu mândrie. Singurul meu grup de presiune sunteti voi”. El a anticipat o zi „istorica”, „un Brexit la puterea a treia”. Cu o zi înainte de alegeri, în faţa a peste 9.000 de susţinători care au umplut pavilionul SNHU Arena, din centrul orasului Manchester, capitala comerciala a statului New Hampshire, Donald Trump a afirmat că „Mâine vom recupera Casa Albă”. Cer votul tuturor americanilor, democraţi, independenţi (...) care simt nevoia disperată a unei schimbări”. El a atacat-o totodată pe rivala sa democrată, Hillary Clinton, pe care a acuzat-o a fi „persoana cea mai coruptă care a candidat vreodată pentru Biroul Oval” al Casei Albe. Donald Trump a prelungit pînă-n ultimul minut cruciada anti-sistem afirmând că: “Hillary Clinton este cea mai coruptă persoană care a candidat vreodată la președinția Statelor Unite. A pus în pericol siguranța națională, și-a vândut demnitatea guvernamentală și apoi, pentru a șterge urmele, a distrus 30.000 de e-mailuri solicitate de Parlament. Și totuși nu i se întâmplă nimic, pentru că-i protejată de un sistem putred de sus și până jos”.
 Candidata democrată Hillary Clinton a fost de două ori în Pennsylvania, a făcut o ultimă incursiune în Michigan, și a încheiat, urmând o veche tradiție, la miezul nopții în Carolina de Nord, stat devenit incert, dupa ce îl controlase electoral luni de zile. Ea a ţinut ultimul miting chemând la vot pentru „o America generoasă”. Concertul în aer liber al lui Bruce Springsteen de susţinere a democratei a adunat la Philadelphia 40.000 de persoane, printre care actualul lider de la Casa Alba, Barack Obama, sotia sa Michelle, fostul presedinte Bill Clinton şi fiica sa Chelsea. Barack Obama a declarat în discursul său că : „Aveţi o persoană excepţională pentru care să votaţi, Hillary Clinton. Pariez că veţi respinge teama şi veţi alege speranţa”. Barack Obama a exprimat încrederea în electoratul american: “Contez pe voi încă o dată. Contez că majoritatea părinților nu-și vor da votul celui care le denigrează fiicele, celui care-i socotește inferiori pe minoritari și pe cei cu dizabilități, celui care-i tratează cu suspiciune pe cei  de altă credință. Contez că adevărații conservatori nu vor opta pentru cineva care nesocotește Constituția, sunt încrezător că tinerii vor veni la urne pentru că viitorul le este în joc. Știu că bărbații nu vor avea probleme să-și exprime preferința pentru candidatul mai calificat, care se întâmplă să fie femeie. Contez că americanii vor respinge politica resentimentului și acuzației, afirmând că împreună suntem mai puternici.”În încheiere, Hillary Clinton a subliniat încă o dată miza istorică a scrutinului: “Opțiunea este clară în această alegere: între dezbinare și unitate, între o mână sigură la cârmă și un cârmaci instabil, care pune totul în pericol. Valorile noastre fundamentale sunt puse la încercare. Despre adversarul meu știm destul, știm exact cine este. Întrebarea este ce fel de țară vrem noi, ce fel de viitor dorim copiilor noștri. ”Hillary Clinton a afirmat că :”Vreau să fiu preşedinta tuturor americanilor, democraţi, republicani, independenţi (...) Este alegerea între divizarea şi unitatea ţării noastre”. Hillary Clinton a insistat că politicile sale incluzive vor permite „un vis şi o oportunitate”, „un loc pentru toţi”, spre deosebire de ceea ce propunea contracandidatul său. Ea a subliniat că „Nu vrem să scufundăm viziunea acestei ţări. Vrem să o facem mai mare”. 

De partea cealaltă, Donald Trump şi-a încheiat campania pe scena de la Grand Rapids, în Michigan, declarând că : „Nu avem nevoie de Jay Z sau Beyoncé, nu avem nevoie de (...) de Lady Gaga. Avem nevoie doar de idei măreţe”. El a promis încă o dată să readucă locurile de muncă în SUA, reluând temele obişnuite privind construirea unui zid la frontiera cu Mexicul şi sfârsitul programului în favoarea refugiaţilor sirieni. 
Înaintea votării, cei doi candidaţi se aflau umăr la umăr în mai multe state cheie pentru soarta alegerilor, printre care Carolina de Nord şi Florida. 

Pentru a câştiga alegerile, Hillary Clinton sau Donald Trump trebuiau să aibă voturile a 270 de electori. Electorii sunt atribuiţi de fiecare stat în funcţie de câstigătorul votului popular din acest stat. Dacă statul are o populaţie mai numeroasă, i se atribuie mai mulţi electori. 

Conform datelor obţinute înaintea alegerilor
, situaţia în statele cheie arăta că: 

- Floridei îi reveneau 29 de electori. În 2008 şi 2012 în acest stat a câştigat Barack Obama, iar în 2000 si 2004 a câstigat George W. Bush. În prezent rezultate sondajelor erau strânse: Clinton - 47,4 %, iar Trump 46,2 %. 

- Ohio avea 18 electori. În 2008 şi 2012 a câştigat Barack Obama, iar în 2000 şi 2004 a câştigat George W. Bush. Înaintea alegerilor: Trump 46,3%, Clinton 43%.

- Carolina de Nord avea 15 electori. În 2008 a câştigat Obama, în 2012 a ieşit câstigător republicanul Mitt Romney. Rezultate sondajelor din noiembrie 2016 erau foarte strânse: Trump 46,8%, Clinton 46%.

- Pennsylvania avea 20 de electori., fiind un stat democrat, unde a câştigat B. Obama şi în 2008 şi în 2012. În prezent sondajele arătau: Clinton 46,8%, Trump 43,8%. 

- Virginia, 13 electori. este un stat republican, dar unde a câştigat B. Obama în 2008 şi 2012. În prezent sondajele indicau: Clinton 46,6%, Trump 41,4%.

- Georgia: 16 electori este un stat tradiţional republican, unde a câştigat John McCain în 2009 şi Romney în 2012. În prezent sondajele arătau : Trump 48,3%, Clinton 42,7%.

- Michigan: 16 electori, un stat tradiţional democrat, câştigat de Obama şi în 2008 şi în 2012. În prezent sondajele indicau: Clinton 46%, Trump 40,3%.

- Arizona: 11 electori,  stat tradiţional republican, câştigat de republicani şi în 2008 şi în 2012. Acum situaţia era: Trump 46,3%, Clinton 42,3%.

- Colorado: 9 electori, stat câştigat de democraţi în 2008 şi 2012 şi de către republicani în 3 scrutine precedente. Înaintea alegerilor: Clinton 42,8%, Trump 40,2%.

- Iowa: 6 electori, stat câstigat de Obama în 2008 şi 2012, şi de Bush în anul 2004. Înaintea alegerilor: Trump 41,7%, Clinton 40,3%.

- Nevada: 6 electori, un stat în care s-a votat cu candidatul democrat în 2008 şi 2012. Înaintea alegerilor:  Trump 43,5%, Clinton 42%.

- New Hampshire: 4 electori, stat unde B. Obama a câştigat în 2008 şi 2012. Înaintea alegerilor: Trump 43,5%, Clinton 42%. 
La sfârşitul campaniei electorale care începuse acum aproape doi ani, comentatorii politici apreciau că fusese o cursă epuizantă, traumatizantă. Rezultatele erau imprevizibile întrucât ultimele evenimente produseseră reacţii ale opiniei publice încă neidentificate şi se aprecia că, deşi diferențele culturale între state erau semnificative, datorită epocii informației, efectul de contagiune putea fi foarte puternic. 
La încheierea campaniei electorale, pentru prima dată, Donald Trump avea o șansă reală de a ajunge președinte. Analiştii subliniau că Donald Trump a navigat din criză în criză, dar a ieşit de fiecare dată cu poziţie întărită. El avansase aruncând în aer orice decenţă politică (a insultat femeile, mexicanii, populaţia de culoare, musulmanii) şi şi-a atacat fără încetare contracandidata
. 
Discursul lui Donald Trump şi intervenţia scandalului FBI schimbaseră în mod semnificativ situația existentă. Alţi comentatori politici remarcau faptul că ultima parte a campaniei electorale a lui Donald Trump a modificat semnificativ discursul republicanilor pe economie (orientându-l spre protecţionism) şi cel social (orientat mai spre discursul anti-imigranţie), ceea ce era considerat o înlocuire a paradigmei republicane din anii '60. Noul discurs al candidatului republican avea menirea să convingă electoratul din state care în general votau cu democrații, dar putea mobiliza şi partea conservator-creştină a electoratului tradiţional republican. 
Înaintea deschiderii birourilor electorale, aproximativ 42 milioane de americani votaseră deja anticipat.
2.3 Rezultatele alegerilor din 8 noiembrie 2016

Pe data de 8 noiembrie 2016 s-a desfăşurat al 58-lea scrutin pentru desemnarea celui de-al 45-lea presedinte al Statelor Unite şi alegerea  guvernatorilor în 12 state și două teritorii, a legislatorilor federali, statali și locali. 
Trei state - printre care unul disputat, Colorado - practica doar votul prin corespondență, iar alte șapte aplicau sistemul clasic de vot - la urne doar în ziua alegerilor.

Conforma datelor finale ale alegerilor prezidenţiale rezultatele au fost următoarele:
Donald Trump (R) a câştigat alegerile prezidenţiale obţinând iniţial 290 voturi ale electorilor, fiindu-i necesare ca să câştige 270 din cele 538 voturi ale electorilor. La votul popular el a obţinut  61,201,031 voturi. 

Hillary Clinton (D) obţinuse un total de 232 voturi ale electorilor, iar la votul popular 62,523,126 voturi.


În Senat republicanii păstrau majoritatea având 51 locuri (minus 2 mandate), iar Partidul Democrat avea 48 locuri (plus 2 mandate).


La Camera Reprezentanţilor Partidul Republican deţinea majoritatea cu 239 rmandate, în timp ce Partidul Democrat avea 194 mandate.

În statele cheie, rezultatele alegerilor fuseseră următoarele: 
MI (16) 47.3 % Clinton; 47.6 % Trump
WI (10) 46.9 % Clinton; 47.9 % Trump
UT (6) 27.8 % Clinton; 45.9 % Trump
PA (20) 47.6 % Clinton; 48.8 % Trump 
Datele arătau că, pe data de 8 noiembrie 2016, Donald Trump câştigase în final votul a 306 electori, faţă de 232, rivala sa democrată, Hillary Clinton, dar la votul popular, Donald Trump a obţinut 46,2% din voturi, faţă de Hillary Clinton, care a obţinut 48,2% din voturi. 


Pentru a şasea oară în istoria modernă a SUA, republicanii deţineau aşadar puterea la toate nivelele. 

Conform prevederilor legale şi tradiţiei electorale americane, pe 8 noiembrie 2016, americanii nu au votat direct pentru Donald Trump sau Hillary Clinton, ci pentru desemnearea marilor electori din statele lor care fac parte din Colegiul marilor electori. Acest sistem aparent complicat a fost stabilit prin Constituţia din 1789. Fiecare stat are un număr de mari electori corespunzător cu numărul de senatori (doi pentru un stat) şi de deputaţi în Camera Reprezentanţilor (numărul variază în funcţie de populaţie). Modul de selectare a marilor electori diferă de la stat la stat, însă în general este vorba de oameni activi în politică. Partidele lor îi numesc cu ocazia convențiilor organizate în state sau printr-un vot al comitetului central al partidului. Marele elector poate avea numeroase profesii: membru în administrația unui stat, universitar, avocat etc. Există o singură regulă: să nu facă parte din Congres sau dintr-un birou federal în momentul alegerii. În ziua votului, marii electori se reuneau în capitalele statelor lor, în prima zi de luni de după a doua miercuri din decembrie. Anul acesta, data votului a fost pe data de 19 decembrie. Cei 538 de mari electori au votat, pentru a-l alege formal pe viitorul preşedinte şi pe vicepreședintele său, înainte ca ceremonia de învestitură să aibă loc pe data de 20 ianuarie 2017. Alegerea are loc cu majoritatea absolută, adică 270 de voturi din totalul de 538. Listele de voturi sunt validate, sigilate şi expediate preşedintelui Senatului. Acesta le deschide pe data de 6 ianuarie 2017 într-o ședinţă extraordinară a Congresului reunit. Dacă niciun candidat nu obţine majoritatea absolută, Camera Reprezentanților este cea care îl desemnează pe învingător dintre primii trei clasați. În urma desfăşurării alegerilor din 8 noiembrie 2016, republicanii şi-au sporit majoritatea, atât în Senat cât şi în Cameră.

Referitor la rezultatul votului din 19 decembrie 2016, se poate afirma că, teoretic, era posibil ca marii electori să voteze contrar opţiunii exprimate de cetățenii din statele lor. În unele state, ei riscau doar amenzi, în altele nicio lege nu le interzicea să voteze diferit. În realitate, în istoria electorală a SUA, cazurile de astfel de votare au fost foarte rare, de la începutul secolului XX, înregistrându-se doar 9 cazuri de electori necredincioşi („faithless electors”), care nu au votat cum au promis, dar care nu au schimbat niciodată soarta alegerilor. Imediat după alegerile din noiembrie 2016, a fost semnată de 4,8 milioane de persoane o petiţie menită a face presiune ca marii electori să voteze pentru Hillary Clinton. Mai multe grupuri, precum Make Democracy Matter, au publicat pe site-urile lor numele şi adresele marilor electori, pentru ca populaţia să-i contacteze şi să-i determine să-l blocheze pe Donald Trump. 

La câteva ore după ce Donald Trump şi-a revendicat public victoria în alegerile prezidențiale din SUA, într-un discurs susținut la sediul de campanie din Manhattan, încheiat în mod ironic cu melodia adresată rivalei sale «You Can’t Always Get What You Want» a formaţiei Rolling Stones. Din sala de conferințe a unui hotel din New York, Hillary Clinton a exprimat speranța că Trump va fi un preşedinte de succes pentru toţi americanii. Ea a afirmat că acesta nu este rezultatul pe care l-a dorit și pentru care a muncit din greu și că îi pare rău că nu a câștigat aceste alegeri pentru valorile și viziunea pe care o avea pentru țara sa. Fostul secretar de stat a transmis că statul de drept, drepturile egale și libertatea religioasă trebuie să fie apărate și respectate în SUA și că responsabilitatea de cetățeni a susținătorilor Partidului Democrat este aceea de a continua să construiască "o Americă mai corectă". Ea a amintit că  campania electorală nu a fost niciodată despre o persoană și nici măcar despre un scrutin, ci a fost despre țară şi despre construirea unei Americi care este plină de speranță, incluzivă și generoasă.
În discursul de victorie, Donald Trump promisese comunităţii internaţionale că va menţine relaţiile bilaterale la un nivel ridicat cu toate statele care sunt partenere SUA. El a declarat că: ”Ne vom înţelege cu orice naţiune care vrea să se înţeleagă cu noi. Vom avea relaţii bune. Trebuie să reluăm controlul asupra destinului ţării noastre. Vreau să transmit comunităţii internaţionale că ne vom înţelege cu toate statele lumii”. 

Preşedintele rus Vladimir Putin, l-a felicitat pe Donald Trump pentru victorie, afirmând că relaţiile dintre cele două state se vor baza pe principii de egalitate şi respect reciproc, în interesul ambelor ţări. Într-un comunicat de presă, Vladimir Putin şi-a exprimat speranţa că vor colabora pentru a restabili relaţiile bilaterale ruso-americane şi pentru a le scoate din starea de criză. De asemenea, acesta a spus că doreşte ca împreună să răspundă problemelor internaţionale presante şi să caute soluţii reale pentru ameninţările la adresa securităţii globale. 

Conform datelor finale, harta rezultatelor alegerilor prezidenţiale din 8 noiembrie 2016 arăta astfel:

O ţară profund divizată

Aşa cum arăta harta voturilor acordate de americani, alegerile au arătat că SUA este o ţară profund divizată şi că această diviziune nu va dispare după 9 noiembrie 2016. Mulţi analişti au subliniat că diviziunea politică nu s-a manifestat atât pe dimensiunea stânga-dreapta cât pe cele două viziuni asupra societăţii, confruntarea fiind între societăţile deschise plasate în mod simbolic pe zonele geografic de frontieră, deschise, ale Statelor Unite şi societăţile închise, aflate  în mijlocul ţării, acea Americă profundă, a micilor orăşele şi zonelor rurale izolate, mai puţin dezvoltate ale ţării. Specialiştii apreciau că acest conflict este caracteristic multor state ale lumii. 
Victoria lui Donald Trump a relevat o nouă tendinţă electorală: modul în care alegătorii din mediul rural s-au afirmat în opoziţie faţă de alegătorii din mediul urban. Specialiştii au arătat că în aceste alegeri prezidenţiale s-a manifestat opoziţia oraşel-rural vs America urbană (small-town rural America vs. urban America)
, mai ales în statul Pennsylvania, unde clasa muncitoare albă, neglijată la alegerile anterioare, şi zona rurală au reacţionat, făcând diferenţa. 
Aceste rezultate au arătat o deziluzie profundă a electoratului american legată de modul în care ţara a fost condusă, faptul că  locuitorii din mediul urban nu înţeleg provocările cu care se confruntă cei din zonele rurale americane. Strategia de campanie a lui Donald Trump s-a concentrat asupra acestor zone, pe America albilor, pe electoratul cu nivel mediu-submediu de instruire, din zona rurală, săracă, exclusă de la globalizare, cea care a decis alegerile prezidenţiale din anul 2016. În această confruntare fundamentală au fost lansate discursuri electorale tipice referitoare la statul ineficient, la politicienii corupţi, la teoria complotului, fiind folosite caracteristici ale psihologiei maselor, precum ura faţă de celălalt.

Conform centrului de studii Pew Research Center
, electoratul lui Donald Trump s-a constituit din albi, electoratul masculin, mai puţin şcolit, care locuieşte în mediul rural şi cu vârstă de peste 45 ani, ceea ce a confirmat faptul că prăpastia între electoratul republican şi cel democrat s-a adâncit, mai ales pe dimensiunea de gen şi nivel de studii, nu atât pe culoarea pielii (70 % din corpul electoral republican era alb, în timp ce la democraţi raportul este 58% contra 37%). În primul duel electoral din istoria alegerilor prezidenţiale americane dintre un candidat bărbat şi o candidată, demn de remarcat a fost faptul că 53% bărbaţi au ales pe Donald Trump, în timp ce 41% au votat pentru Hillary Clinton. 
Datele post-electorale arătau că polarizarea electoratului s-a realizat şi în jurul unor teme legate de securitatea internă: terorismul internaţional şi ameninţările la adresa Statelor Unite din partea Rusiei fiind o preocupare a societăţii americane. Donald Trump a cultivat el însuşi un anume tip de frustrare, spunând că Statele Unite trebuie puse pe primul loc, că americanii trebuind să îşi ia înapoi joburile furate de chinezi sau mexicani, să construiască ziduri de protecţie împotriva imigranţilor. Toate aceste mesaje au mobilizat aproape jumătate din electoratul furios. 
O victorie neaşteptată a unui candidat atipic 

Specialiştii au apreciat că la aceste alegeri s-a produs o răsturnare de ultim moment
, Hillary Clinton nereuşind să-i aducă la urne pe toţi susţinătorii lui Barack Obama, având şase milioane şi jumătate de voturi mai puţin decât el acum patru ani. Candidata actuală nu a mobilizat suficient afro-americanii şi tinerii sub 35 de ani. 
Specialiştii au apreciat că în această campanie electorală organizarea de teren a democraţilor, în vederea reconstituirii coaliției Obama a eşuat, întrucât adversarul lor, Donald Trump, a reuşit să trezească entuziasmul votantului alb, în special al celor aparţinând clasei salariale fără studii superioare, care s-a recunoscut în mesajul lui. Clasa muncitoare albă, săturată de elite, s-a simţit ignorată şi amăgită de politicienii care nu au ţinut promisiunile de campanie, o clasă care n-a mai obţinut un spor salarial de 20 de ani, ale cărei perspective economice s-au înrăutățit. Mulţi analişti au subliniat faptul că "turneul" triumfal din finalul campaniei, în care Hillary s-a afişat în compania unor stele hollywoodiene precum Beyonce, Lady Gaga, Bruce Springsteen şi Bon Jovi a deranjat o parte a electoratului democrat mai conservator. Victoria lui Donald Trump a arătat că mulţi oameni au fost furioşi, au simţit că Hillary Clinton nu li s-a adresat, că nu i-a păsat de nevoile lor reale, că politicienilor în general nu le pasă de ei. Metafora lui Newt Gingrich a sintetizat această situaţie afirmând că toţi ceilalți candidați din acest an doreau doar să re-aranjeze vesela; singur Donald Trump a vrut să răstoarne masa. 
Analiştii politici au apreciat că magnatul imobiliar, lipsit de experienţă politică, un critic al establishment-ului şi al unui sistem pe care l-a denunţat ca trucat, a ştiut să capitalizeze electoral de pe urma nemulţumirii unei părti însemnate a electoratului alb, îngrijorat de schimbările aduse de globalizare. Aceste diferenţe s-au reflectat în profilul general al alegătorilor celor doi candidaţi, alegătorii lui Hillary Clinton fiind mai educaţi, mai conservatori, mai ales o parte a elitei din mass-media şi politică. În cazul lui Donald Trump au fost alegători mai puţin educaţi, oameni din clasa muncitoare şi de mijloc care trăiesc cu senzaţia că nu se îndreaptă nicăieri, că nu au loc să crească ceea ce le stârneşte furia. De asemenea, în mod neaşteptat, Donald Trump a preluat o parte din alegătorii democratului Bernie Sanders, adică oamenii care vor să lupte cu sistemul. Aşa se face că de această dată candidatul republican a jucat rolul figurii antisistem. În Pennsylvania electoratul democrat a votat cu Donald Trump. 
Cei care au votat pentru Donald Trump în aceste alegeri nu au fost oamenii de partid, el fiind cel care a obţinut nominalizarea republicană atacând elita partidului. Republicanismul lui Donald Trump a fost diferit de cel al lui Ronald Reagan, el nefiind în favoarea comerţului liber, vrând comerț echitabil; nu credea că SUA trebuie să se impună ca lider mondial. Poziția sa a fost,  simplificând, "să ne apărăm pe noi, restul lumii să se descurce".  Donald Trump a fost diferit de republicanul conservator "convențional", de la Ronald Reagan până la Mitt Romney în 2012. La fel de interesant, dintre cele mai mari o sută de companii americane, niciuna nu l-a  susţinut pe Trump la nivel de conducere. 
În aceste alegeri prezidenţiale votul a avut un caracter imprevizibil.  
Sondajele de opinie realizate nu au surprins dinamica reală a campaniei electorale în ultimele trei săptămâni. O altă problemă a fost cea legată de stabilirea eşantioanelor de cercetare care au subestimat ponderea anumitor categorii ale electoratului american, precum şi caracteristicile lui socio-lingvistice. Marja de eroare a făcut absolut impredictibil rezultatul final al alegerilor, precum şi ponderea spiralei tăcerii sau schimbarea intenţiei de vot. 
Aceste alegeri au pus în evidenţă eşecul modelelor tradiţionale de previziune electorală. Acestea nu au fost adecvate, astfel încât să descrie complexitatea, dinamica deciziei alegătorului sau comportamentul său de vot. Demn de remarcat este faptul că, în ultima perioadă, pentru a înțelege complexitatea actului votării, unii specialişti din ştiinţele sociale folosesc metafora spațiului social, acolo unde unde se realizează intersecția specifică a diferitelor caracteristici şi credințe
. Experienţa a arătat că există numeroase caracteristici personale, fiecare dintre acestea fiind potenţial relevante pentru înţelegerea alegerii ale unei persoane. S-a dovedit că procedurile matematice de scalare multi-dimensională (SMD) pot analiza acest spațiu mult mai adecvat. La toate acestea s-a adăugat caracterul imprevizibil al candidatului republican şi acţiunile sale electorale inedite. 

La aceste alegeri a fost acordat în mare măsură un vot emoţional, americanii votând fie pentru că nu îl plăceau pe Donald Trump, fie că o antipatizau pe Hilary Clinton, sondajele arătând că opiniile americanilor nu mai fuseseră de mult timp atât de divizate, polarizate emoţional. Pe de altă parte, clasa de mijloc, care nu a mai progresat în ultimii ani, a votat în funcţie de problemele sale economice, din acest punct de vedere votul dat fiind un vot din frustrare. Fostul candidat, Bernie Sanders a declarat după alegeri că Donald Trump a exploatat electoral furia clasei de mijloc aflate în declin şi care a pierdut statutul economic, politic, mediatic. El a subliniat că viitorul preşedinte va trebui să pună în aplicare măsuri de îmbunătăţire reală a vieţii acestora. 
O campanie electorală inedită - rolul decisiv al reţelelor de socializare
Alegerile prezidenţiale americane din anul 2016 a adus multe noutăţi în ceea ce priveşte elaborarea şi desfăşurarea campaniilor electorale ale principalilor candidaţi. Specialiştii în comunicare politică au remarcat faptul că în această campanie prezidenţială, confruntarea dintre Hillary Clinton şi Donald Trump a fost ca o luptă între un tanc petrolier mare şi pirații somalezi. Acest lucru a fost evident în campaniile digitale, unde, un vas de război masiv de date a pierdut în faţa unei flotile social-media haotice formate din bărci cu motor
. Succesul electoral al lui Donald Trump pe social media ar putea fi rezultatul unui set de circumstanțe unice, cum ar fi personalitatea lui și a unui rival care era deosebit de vulnerabil la atac. 

Campania lui Hillary Clinton a fost, fără îndoială, cea mai mult bazată pe date din istoria Americii. Zeci de specialişti în baze de date au proiectat modele statistice care au determinat, de exemplu, alegătorii ţintă, în campania door to door, în care voluntarii trebuiau să le reamintească să-şi facă datoria civică. Programul acestei campanii a făcut de şase ori mai multe simulări pe zi, decât cea care l-a ajutat pe Barack Obama să fie reales în 2012. Campania ar fi avut "prea multă încredere în datele puse la dispoziţie de specialişti, întrucât, toate modelele statistice au avut ca punct de pornire un set de ipoteze care, dacă nu erau adecvate, puteau duce la rezultate "părtinitoare", statistic-vorbind greşite. Alegerile au arătat că statisticile pot fi uneori înşelătoare, unele teritorii având comportamente atipice. Ca în cazul Brexit s-a demonstrat că şi în SUA există mari disocieri, diferenţieri teritoriale care pot duce la apariţia unor forţe centrifuge.

În campania electorală, Donald Trump a considerat acest tip de date ca "supraapreciate" şi a înţeles rolul important al interpretării adecvate. În consecinţă,  în luna iunie 2016, a angajat Cambridge Analytica, o firmă de date cu sediul la Londra care a utilizat operații mai puțin sofisticate, dar au scos în evidenţă elementele esenţiale contribuind astfel la identificarea mai multor căi spre victorie. Ei au evidenţiat o creștere mare a alegătorilor din mediul rural, campania lui Donald Trump dublându-şi eforturile de a atrage alegătorii din mediul rural, precum şi deficitele prezenţei la vot  în statele în mod tradițional democrate. Chiar dacă aportul ştiinţei bazelor de date a fost important, rolul decisiv l-a avut interpretarea lor şi mai ales implicarea reţelelor sociale care au folosit toate mijloacele de influenţare a electoratului. Steve Bannon, şeful de campanie al lui Donald Trump a înțeles modul în care Facebook-ul şi Twitter-driven au efect asupra alegătorilor. El a ţinut cont de faptul că, în această zonă, gradul de răspândire a ştirilor on-line nu depinde de faptul dacă acestea sunt adevărate şi coerente, ci dacă acestea erau surprinzătoare, şocante şi confirmau prejudecăţile electoratului. Campania a ţinut cont de faptul că specificul acestor informaţii era faptul că ele puteau avea un ecou multiplicat, chiar dacă acestea erau în mod evident false. Mulţi specialişti au subliniat de mult timp că acest fenomen era deosebit de pronunțat pe Facebook, că algoritmii erau reglaţi pentru a maximiza "angajamentul", ceea ce înseamna că utilizatorii le mențineau pe site, cât era posibil și le comentau sau le partajau. Specialiştii au remarcat de asemenea faptul că Donald Trump și tabăra lui au piratat, în esență, algoritmul, modul de multiplicare al Facebook-ului. Sute de publicații on-line au făcut  propagandă pro-Trump, şi au lansat constant fluxuri de ştiri false sau şocante. Cel mai valoros instrument mass-media al lui Donald Trump a fost feed Twitter, care a preluat imediat şi valorificat tweet-urile scandaloase. 
Site-urile electorale ale democraţilor au publicat multe informaţii, dar producția lor a fost mult mai mică în volum şi mai puţin atractivă. Unii specialişti au susținut că pierderea alegerilor de către Hillary Clinton demonstrează pericolul ca, în campaniile electorale, să te bazezi prea mult pe date şi metode statistice, fiind nevoie, aşa cum spunea Scott Goodstein în Revolution Messaging
, ca în campanie să te plasezi între știință și artă. În această campanie electorală, ca şi în ultimele două campanii prezidenţiale, utilizarea tehnologiei informaţiei a fost un instrument important, aşa cum în această campanie a fost folosită Hustle, o aplicație de mesagerie, care a permis voluntarilor să organizeze rapid mitinguri prin trimiterea unor texte personale. 
În concluzie, se poate afirma că alegerile din 2016 au pus în evidenţă rolul social media, al algoritmurilor Facebook, mai ales nevoia filtrării ştirilor false. Reţeaua de socializare Facebook a fost acuzată că s-a implicat în alegerile prezidenţiale americane, iar oficialii acesteia au anunţat că vor să găsească şi să aplice o serie de măsuri prin care să lupte cu dezinformarea. Reţelele de socializare au ajuns să aibă, conform unor studii din anul 2013, un miliard şase sute de milioane de utilizatori, adică aproximativ unul din cinci locuitori ai planetei, astfel încât pare dificil să poată fi controlate informaţiile mincinoase sau manipulările făcute pe platformele de socializare. Specialiştii în comunicare sesizaseră că, de câţiva ani, de la apariţia reţelelor sociale, s-a produs un fenomen de democratizare a informaţiei, reţelele sociale transformându-i pe oamenii simpli, utilizatori, în furnizori de informaţii, în comentatori sau în contestatari ai oricui şi a orice. Principiile deontologice pe care mass-media le foloseau nu au mai funcţionat. Pe reţelele sociale regulile de informare nu există, existând un potenţial imens de amatorism şi minciună. Oficialii Facebook vorbesc, în acest moment, despre faptul că lupta cu dezinformarea va consta în a rupe site-urile false de platforma de publicitate a Facebook, ceea ce pare tardiv pentru că dezinformarea s-a produs deja, iar informaţiile respective se pot regăsi prin motoarele de căutare ale Google. Media tradiţională, precum televiziunea sau radioul, au un organism de reglementare. Facebook nu are şi nu va putea avea o instituţie de acest fel pentru că este imposibil să reglementezi miliarde de furnizori de informaţii şi pentru că ar apărea acuzaţii privind cenzurarea utilizatorilor. În lupta cu dezinformarea se mai ia în calcul folosirea unor algoritmi informatici sau crearea unor echipe de specialişti care să monitorizeze articolele mincinoase, să afişeze link-uri către organizaţii media recunoscute. Pare prea târziu, însă, pentru că publicul larg s-a obişnuit deja să ignore sau chiar să deteste media tradiţională. Utilizatorii, instituţiile publice, politicienii de toate culorile, media tradiţională au asistat impasibili la naşterea şi dezvoltarea unui uriaş numit reţele sociale care poate înlocui, într-o clipă, informarea cu dezinformarea
. Prezenţa ştirilor false alături de ştiri reale, în format identic, a contribuit la formarea sentimentului că orice ai citi în fluxul de ştiri ar putea să fie adevărat
. Dezbaterea este justificată, câtă vreme știri false, precum aceea că Papa îl susține pe Trump sau că un agent FBI ar fi fost ucis din cauza scurgerilor unor emailuri aparținând lui Hillary Clinton, au făcut instantaneu mai mult de 1 milion de distribuiri
. Alte publicaţii
 afirmă că Facebook a fost tot timpul un teren fertil pentru acest gen de articole, întrucât informațile senzaţionaliste, gunoiul publicat cu scopul de a deveni viral erau utilizate cu scopul de a câştiga bani. Din acest motiv, Facebook și Google trebuie să accepte responsabilitatea lor în acest proces. În referendumul din Marea Britanie referitor la Brexit, social media a jucat, de asemenea, un rol important în răspândirea unor jumătăți de adevăruri şi a unor minciuni simple. La alegerile prezidențiale franceze din luna aprilie 2017, probabil, va fi următorul test pentru a vedea cât de influente sunt marile platforme on-line care mult timp s-au ascuns în spatele argumentul că acestea sunt doar companii de tehnologie.
Într-o conferință de presă ţinută imediat după alegeri, inventatorul Facebook, Mark Zuckerberg, a recunoscut că folosirea intensă a ştirilor false a avut un efect asupra alegerilor, în condiţiile în care aproape jumatate din adulţii americani primeau ştiri politice pe Facebook. În acest context, compania a schimbat poziția, mai ales de când gigantul on-line Google, a declarat pe 14 noiembrie 2016 că ar bara site-urile de false-știri. Compania Facebook a urmat rapid exemplul, Twitter suspendând conturile unor personalități ale "“alt-right”, o nouă mişcare de extremă-dreapta. În data de 19 noiembrie 2016, într-o postare pe blog, Mark Zuckerberg a explicat detaliat modul în care rețeaua socială ar putea face față acestei probleme, deşi a insistat asupra faptului că Facebook nu vrea să decidă dacă ceva este fals sau nu, declarând că "noi nu vrem să fim arbitrii adevărului, ci se ne bazăm pe comunitatea noastră şi pe terţe părţi de încredere". Presa americană a subliniat că deciziile luate de Facebook și Google sunt un semnal clar că nu mai pot fi ignorate protestele pe care le-a declanşat puterea lor de difuzori de informații către electoratul american. 
Victoria naţionalismului şi a unui nou vis american 

Mulţi analişti au remarcat faptul că Donald Trump a valorificat electoral temerile unei populaţii profund divizate
 şi a reuşit să stârnească adversitatea, ura unor categorii sociale, printr-un discurs bazat pe tripticul izolaţionism-protecţionism- naţionalism, iar victoria sa a reprezentat o victorie a demagogiei în raport cu democraţia. 
Alegerile prezidenţiale din noiembrie 2016 au relevat multiplele fracturi ale Statelor Unite ale Americii: etnice, generaţionale, sociale şi geografice, decalajele între marile metropole din Est şi din Vest, între zonele deschise şi interiorul izolaţionist, cu clase de mijloc precare şi anxioase. Specialiştii au constatat că în aceste alegeri frica a redevenit un instrument electoral eficace, aşa cum se întâmplă în discursul politic demagogic de pretudindeni. Lecţia acestor alegeri a fost că emoţia puternică împotriva sistemului, contra elitelor, forţa comunitarismului alb contra străinilor a făcut ca electoratul american să voteze masiv în acelaşi mod. Mulţi analişti au apreciat că acest vot a fost expresia unei adevărate revolte, din acest punct de vedere extrema-dreaptă fiind destul de aproape de extrema-stângă. 
O altă lecţie învăţată la aceste alegeri a fost utilizarea armei FBI care, cu şapte zile înaintea alegerilor, a schimbat radical situaţia de avans electoral de 7 puncte în  favoarea lui Hillary Clinton. Ancheta cotidianului britanic The Gardian a amintit probabila implicare a fostului primar al New-York-ului, Rudy Giuliani şi a unor reţele ale FBI puternic anti-Clinton. 
Discursurile din campania electorală care au dus la victoria lui Donald Trump au introdus în politica americană ideea că, în lupta electorală, în numele naţionalismului, orice este posibil, orice putând fi invocat ca instrument politic posibil a fi autorizat şi aplicat (precum folosirea torturii, necesitatea obţinerii unui certificat religios non-musulman, înlocuirea unor judecători pe criterii etnice, manifestarea unei atitudini pro-Rusia, anularea unor tratate internaţionale etc). 
Donald Trump şi strategia lui de campanie au valorificat electoral date ale evoluţiei recente a opiniei publice americane. Sondajele de opinie arătau de mult timp că majoritatea americanilor credeau că ei se nasc cu o identitate etno-lingvistică bine definită; că ea nu este văzută ca un concept care se negociază sau o identitate care se dobândește peste noapte. Ca urmare, în campania electorală prezidenţială, musulmanii și sud-americani care nu se conformează acestei identități americane au devenit ţinta discursului lui Donald Trump. Pentru milioanele de americani care l-au votat președinte, “visul american” a fost şi este sabotat nu doar de un sistem politic corupt și de globalizare, dar și de multiculturalismul din America. Specialiştii au subliniat că această revenire la o identitate așa-zis “americană” adică “albă, muncitoare şi creştină” s-a întâmplat într-o țară care a fost construită pe diversitatea culturală, religioasă și lingvistică. În prezent, americanii au reacţionat la faptul că noile comunităţi de imigranţi nu aleg limba engleză ca limbă de comunicare, iar loialităţile lor religioase şi etnice sunt considerate a fi obstacole în calea creării unei “conştiinţe americane”, aşa cum s-a format ea în secolele precedente.
Specialiştii care au observat scena politică americană de-a lungul timpului au subliniat că victoria electorală a lui Donald Trump este rezultatul unei strategii de decenii a republicanilor de a miza, mai ales în statele din sud, pe resentimente rasiale şi pe solidaritatea albilor.
 Donald Trump a început campania electorală printr-un atac la adresa populaţiei hispanice şi musulmane, dar prima sa apariţie în rândul republicanilor a fost pe o intervenţie anti-negri, cu adresă la Barack Obama care era acuzat a avea origini străine. Alegerea lui Barack Obama ca preşedinte al SUA, puternic susţinut de un electorat nou, al metişilor sau format din minorităţi asiatice, hispanici şi afro-americani, a constituit un eveniment radical într-o ţară care a avut mereu o structură rasială rigidă, relativ stabilă. Electoratul mai puţin obişnuit cu diversitatea şi cosmopolitismul această schimbare a fost un adevărat şoc. În campania electorală actuală, încă din cadrul caucus-urilor republicane, Donald Trump l-a calificat pe Barack Obama ca având atitudini anti-americane, el fiind acuzat că a avut o atitudine de inferioritate în faţa altor state. 
Rezultatele acestor alegeri prezidenţiale au relevat că, din punct de vedere electoral, majoritatea emergentă care a dus la alegerea lui Barack Obama nu s-a mai format pentru susţinerea actualului candidat democrat. Mulţi specialişti au concluzionat că alegerile americane din 2016 au relevat că perioada mandatelor Barack Obama nu a dus la formarea unei societăţi americane post-rasiale, nu a avut ca efect un avans al politicilor progresiste, ci a dus la acutizarea diferenţelor rasiale în SUA, la furia albilor care au simţit în aceşti ani un tip de discriminare inversă. 


În acest context, Donald Trump a promis în campania electorală restaurarea autorităţii albilor care voiau ca situaţia să fie ca înainte. În acest sens, Donald Trump poate fi înţeles ca produsul rasismului anti-Obama. Donald Trump a atras astfel nu numai clasa mijlocie, ci şi o parte a elitelor, a bogaţilor, a tinerilor albi cu studii superioare, acel Herrenvolk alb, radicalizat, cu accente rasiste. Mulţi comentatori politici au reamintit că problema rasială a fost mereu parte integrantă a conflictelor din societatea americană dar, de această dată, Donald Trump le-a legitimat, a trezit ceea ce are rădăcini adânci în America. Cercetările sociologice înregistraseră faptul că animozităţile rasiale, atitudinile anti-negri au crescu în perioada 2008-2012 de la 47,6% la 2008 la  50,9% în 2012, la nivelul partidelor aceste atitudini fiind de 32% la democraţi, 48% la independenţi şi  79% la republicani.

Mulţi sociologi au afirmat că alegerea lui Donald Trump  e o dovadă că principiul corectitudinii politice (politically correctness) nu a mai funcţionat în mod real în societatea americană. În aceste alegeri a câştigat candidatul care a avut discursul opus corectitudinii politice - iar acest concept, despre care se credea că guvernează societatea modernă actuală, a fost respins în mod violent, aşteptându-se ca în perioada următoare acesta să fie contestat în mai multe state, să fie regândit, pentru că de multe ori „corectitudinea politică” a fost perceput ca un limbaj de lemn, chiar ca un dublu limbaj.
 În multe alegeri desfăşurate în întreaga lume, inclusiv în SUA, aceste atitudini de respingere au dus la formarea acelui alegător ascuns pe care nu l-au identificat sondajele pre-electorale. 
Analiştii politici ale uneia dintre cele mai importante publicaţii din lume, titra că, pentru prima dată după cel de-al doilea război mondial, mari puteri sunt înrobite simultan de diferite tipuri de șovinism, ceea ce ar reprezenta o renaştere a unui nou tip de naţionalism în lume, un naţionalism agresiv apărut în multe state ale lumii
. În Rusia, Vladimir Putin a adus în discursul său politic un mix de promovare a identităţii ruse, a tradiției slave și a creștinismului ortodox. În Turcia, Recep Tayyip Erdogan, s-a îndepărtat de Uniunea Europeană şi a abandonat negocierile de pace cu minoritatea kurdă, în favoarea unui naționalism islamic, strident. În India, Narendra Modi rămânea deschis spre exterior și modernizare, dar  avea legături cu grupurile etnice hinduse naționaliste radicale, care propovăduiau şovinismul şi intoleranţa. Între timp, naționalismul chinez a devenit și el destul de furios, Partidul Comunist încercând să-l ţină sub control. În acest editorial se sublinia că naționalismul este un concept alunecos, motiv pentru care politicienii îl consideră atât de uşor de manipulat. În acelaşi timp se preciza că, în varianta bună, acesta ar putea uni o țară în jurul valorilor comune, acest "naționalism civic" fiind conciliant şi orientat spre viitor, făcând apel la valorile universale, cum ar fi libertatea şi egalitatea. El contrastează cu "naţionalismul etnic", de sumă nulă, agresiv şi nostalgic, care se bazează pe rasă sau invocarea unor episoade istorice. În analiză se subliniază că, în cea mai întunecată epocă a sa, în prima jumătate a secolului XX, naţionalismul etnic a dus la război. În acest context, se aprecia că populismul lui Donald Trump este o lovitură pentru naţionalismul civic, pentru patriotismul predecesorilor săi care au promovat valorile universale ale Americii  în lume. 
După alegerile prezidenţiale americane, specialiştii apreciau că dezbaterile despre identitate şi despre ceea ce reprezintă America din punct de vedere cultural vor fi în continuare dominate de îngrijorările serioase cu privire la declinul economic și social al ţării. Sărăcia multora dintre americani a devenit o problemă foarte serioasă și unul din factorii care au contribuit la victoria în alegeri a lui Donald Trump. Un amplu studiu realizat în toamna anului 2015 arăta că situaţia economico-socială a albilor s-a deteriorat în ultimii ani crescând vulnerabilitatea lor, implicit rata mortalităţii, imbolnăvirilor, sinuciderilor, consumului de alcool şi droguri.
 Acestor categorii furioase şi frustrate li s-a adresat discursul lui Donald Trump, obţinând sprijinul lor electoral, promiţându-le că dacă vor munci intens vor ieşi din dificultăţi. Analiştii apreciază că până acum politicile neoliberale republicane «Welfare Queen» lansate de Ronald Reagan nu au dus la o creştere economică care să aibă ca efect îmbunătăţirea nivelului de trai al clasei muncitoare, aşa cum aceasta votase de-a lungul timpului
. Mulţi analişti considerau că această politică globală promovată de Donald Trump ar risca să devină o capcană, acesta putând intra în cercul vicios al represaliilor şi al ostilităţii, iar pe plan extern putând duce la izolaţionism. Din aceste motive ei afirmau că ar fi necesară o reorientare spre un patriotism luminat, pentru care au optat președinții americani de dinaintea lui Donald Trump.
Semnificaţia politică a alegerilor americane pentru Europa 
Conform centrelor de cercetare, ideologia anti-imigraţie ar putea fi fenomenul politic al următorului deceniu. Victoria în alegeri a lui Donald Trump şi Brexit-ul, precum şi ascensiunea unor partide marginale precum UKIP în Marea Britanie și Frontul Național în Franța fac parte din acest fenomen politic ar putea defini următorul deceniu, fiind considerate a fi ramuri ale aceluiaşi copac. Analiştii politici subliniază că această forță motrice uneşte mulți alegători din Europa și SUA, uniți de probleme, inclusiv opoziția față de imigrație, de politica de apărare și de un anume tip de cinism față de drepturile omului. Unele studii
 care au implicat respondenţi din 12 ţări europene, arătau că, în cinci ţări, mai mult de jumătate din cei întrebaţi aveau opinii autoritar-populiste. 
Mulţi cercetători au remarcat faptul că în spatele victoriei lui Donald Trump și a Brexit-ului se află afirmarea unui populism autoritar care a devenit forţa motrice şi în politica europeană
. Termenul de "populism autoritar" a fost folosit pentru prima dată în 1980 de către cadre universitare care analizau politica lui Ronald Reagan și Margaret Thatcher, găsind că aceştia au avut în comun un set de atitudini, inclusiv cinismul față de drepturile omului, anti-imigrația şi un accent puternic pus pe probleme de apărare. 
Cercetatorii au declarat că rezultatele alegerilor din SUA pot avea implicaţii pentru alegerile din toată Europa, în condiţiile în care Marine Le Pen continuă disputa pentru preşedinţia franceză și, în Germania, Alternative für Deutschland câştigă sprijin electoral semnificativ în alegerile din landuri. În Europa și în Marea Britanie, mai ales după Brexit, s-au manifestat mai accentuat atitudini xenofobe şi rasiste, punându-se în evidenţă incompatibilități culturale și religioase, amenințările pe care le reprezintă imigranții și o teamă generală față de “străini”. După Brexit, într-unul din primele ei discursuri publice, Theresa May, prim-ministrul britanic, a afirmat clar că aceia care se consideră “cetățenii lumii” (pe care ea i-a numit “cetățeni de nicăieri”) trebuie să revină la identitatea lor originală, adică cea britanică, întărind astfel fenomenul de re-etnicizare a societății. Specialiştii apreciază că toate aceste evenimente sociale şi politice au contribuit la revenirea în forță în Europa a unui naţionalism monocultural şi monoetnic. Alegerile din SUA au reconfirmat că naţionalismului etnic este deja o certitudine în Europa și Statele Unite. 

Majoritatea analiştilor politici a subliniat că, pentru a identifica şi examina această renaştere a naţionalismului şi populismului, trebuie să înţelegem tradiţiile istorice specifice fiecărei țări. Mulţi analişti au observat că, de exemplu, discursul protecţionist şi autohtonist al lui Victor Orban împotriva refugiaților nu e identic cu antipatia lui Donald Trump față de imigranţi, dar este clar că ambii îşi asumă un rol protector al naţiunii. Ei reprezintă, de fapt, interesele ungurilor și ale americanilor “adevărați” și nu ale celor “corupți” de globalizare sau de ideile de multiculturalism.
Explicaţiile academice ale acestui fenomen de reînviere a populismului sunt încă neclare
 fiind date până acum doar răspunsuri vagi privitoare la crizele identitare, atât colective cât și individuale, într-o lume tot mai polarizată şi divizată. Acestea au arătat că nu se poate da un răspuns simplu la schimbări atât de ample şi complexe, în plină evoluţie. Multe alte cercetări coroborate demonstrau că există o şansă reală ca ascensiunea populismului autoritar să fie fenomenul politic al deceniului următor, nu doar în Europa, ci şi în democraţiile consolidate din lumea întreagă.
Comentatorii politici şi politicienii au subliniat că victoria lui Donald Trump în alegerile prezidenţiale din SUA prin promovarea unui discurs naţionalist, anti-sistem care se baza pe ură şi izolaţionism va avea efecte politice în Europa. Politicienii, inclusiv cei din Europa, vor împrumuta din ce în ce mai mult din retorica populistă, naționalistă, opusă ideii de corectitudine politică. Ca reacţie imediată după alegerile prezidenţiale din SUA, se poate menţiona faptul că şeful Mişcării 5 stele din Italia, Beppe Grillo, olandezul Geert Wilders, şeful Partidului Libertăţii (PVV), aliat al Frontului Naţional din Franţa în Parlamentul European, liderul  britanic al formaţiunii UKIP au declarat că victoria lui Donald Trump în SUA este şi victoria lor. 

Pentru politicienii europeni a devenit evidentă necesitatea prevenirii şi  combaterii excluderii sociale şi etnice, urii, fricii şi furiei sociale, sentimente care atrag tot mai mulți susținători ai acestor mișcări antisistem, agresiv naţionaliste. Aceştia au fost factorii principali de insecuritate care au dus la apariţia şi victoria politică a unor fenomene precum Donald Trump"
. 
 Imediat după anunţarea rezultatelor alegerilor din SUA a fost exprimată reacţia de îngrijorare, preocupare a liderilor europeni. Victoria lui Donald Trump a surprins liderii Uniunii Europene. Preşedintele Parlamentului European, Martin Schulz, a declarat că Donald Trump este o provocare pentru Europa, valorile sale fiind opuse în mare parte valorilor europene. Dacă pentru Hillary Clinton, așa cum afirma în cartea ei apărută în 2014, alianța cu Europa era "mai scumpă decât aurul", pentru Donald Trump, Europa era departe de a fi o prioritate. În privinţa Europei, Donald Trump a abordat problemele relaţiei SUA cu Europa mai ales din perspectiva confruntării, în timp ce Hillary Clinton s-a manifestat mult mai proeuropeană. După victoria lui Donald Trump majoritatea analiştilor europeni au concluzionat că Statele Unite sunt pe cale să regândească relaţia cu Europa, iar Europa va trebui să înţeleagă că, în istoria sa, SUA au avut momente când au avut abordări globaliste dar şi perioade când au fost izolaţioniste, aşa cum a fost cazul preşedintelui Lindon Johnson care nu a părăsit America în timpul mandatului său. Această temă a stat în atenţia specialiştilor şi liderilor europeni, fiind efectuate numeroase studii şi evaluări ale discursurilor celor doi candidaţi din timpul campaniei electorale.
 

 În presa europeană s-a făcut o analiză profundă a semnificaţiei rezultatelor alegerilor prezidenţiale din SUA, presa germană subliniind că, la exact 100 de ani după ce își asumaseră poziția de lider al Occidentului, Statele Unite erau pe cale a renunţa la aceasta
. Din punct de vedere economic, firmele europene vor fi probabil afectate de măsurile protecţioniste luate de viitorul executiv american, SUA fiind principalul partener comercial al UE.  Analiştii subliniau însă că politica de securitate şi apărare, inclusiv relaţia Europei cu NATO, vor fi cele mai puternic afectate.

În timpul campaniei electorale, Donald Trump a spus că unele state aliate beneficiază de protecția SUA deși cheltuiesc insuficient pentru propria apărare, în fapt, SUA asigurând 70-75% din cheltuielile NATO. În ciuda asigurărilor venite rapid de la șeful NATO, Jens Stoltenberg, aceste comentarii au ridicat semne de întrebare, precum și temeri că, odată devenit președinte, Donald Trump ar putea sista finanțarea americană către NATO într-un moment în care relația Europei cu Rusia era una foarte tensionată. 
După victoria în alegeri a lui Donald Trump, la nivel european au fost iniţiate imediat dezbateri şi vor fi regândite strategiile relaţiei Europei cu SUA. 
Demn de semnalat este faptul că Parlamentul European a votat, pe data de 23 noiembrie 2016, o Rezoluţie
 în favoarea planului ce prevede o coordonare mai strânsă a politicilor de apărare ale statelor membre. Documentul presupune, între altele, că Europa va miza mai puțin pe protecţia militară a Statelor Unite, în condițiile în care preşedintele ales Donald Trump a dat de înțeles că va reduce sprijinul militar pentru aliații din cadrul NATO. Votul final privind această inițiativă se va da în Consiliul European care reunește şefii de stat și de guvern din UE. Europarlamentarii reuniţi în sesiune plenară la Strasbourg au aprobat planul, 369 dintre ei votând pentru și 255, împotrivă şi 70 abţineri. S-au opus europarlamentarii eurosceptici, de extremă dreaptă și de extremă stângă. 
Planul de apărare a fost avansat în septembrie de către Franța și Germania. Parlamentul European nu este for decizional în acest dosar, fiind nevoie de consensul liderilor statelor membre, dar susținerea exprimată de parlamentarii europeni indică în mod clar că la nivelul partidelor importante există voința politică pentru ca Uniunea Europeană să pună în practică acest plan de apărare, considerat a fi cel mai ambiţios din ultimele decenii. 
Discuția despre o armată europeană datează de la sfârșitul anilor 1990, începutul anilor 2000, ea legându-se de tentativa unor cercuri politice din cadrul Uniunii Europene de a forma un pilon de apărare european, autonom, strategic, în raport cu  cel euro-atlantic. Și în cadrul NATO, în anii ‘90, a existat inițiativa pentru securitate și apărare.
. În document se reamintea că Marea Britanie a blocat ani la rând planurile pentru o apărare europeană comună și a obiectat mereu față de proiectul unei armate europene coordonate de la Bruxelles. Franța întrevedea acum un culoar ideal pe care să facă să avanseze, împreună cu Germania, așa-numita strategie de apărare comună, fiind în discuție câteva idei: înființarea unui centru de planificare ce va coordona misiunile de antrenament, detașarea de forţe speciale în situații de criză, cooperarea în vederea dezvoltării unor noi sisteme militare şi revizuirea anuală a cheltuielilor pe apărare în blocul european. Deputaţii europeni au sugerat ca fiecare stat membru al UE să respecte obligaţia de a aloca 2% din PIB apărării şi forţelor multinaţionale şi solicită statelor să asigure resursele necesare la nivel naţional. Revizuirea politicii de securitate şi apărare comune este considerată o necesitate pentru asigurarea securităţii Europei, pentru gestionarea crizei internaţionale şi pentru afirmarea autonomiei strategice a Uniunii. 

Liderii statelor membre ale Uniunii Europene au discutat pe marginea acestui proiect la summit-ul din decembrie de la Bruxelles. La Consiliul European din 15 decembrie 2016
, în documentul referitor la concluziile reuniunii se preciza că europenii trebuie să își asume o responsabilitate mai mare pentru securitatea lor. În vederea consolidării securității și apărării Europei într-un mediu geopolitic dificil și pentru a-și proteja mai bine cetățenii, confirmând angajamentele anterioare în acest sens, Consiliul European sublinia nevoia de a depune mai multe eforturi, inclusiv prin angajarea unor resurse suplimentare suficiente, ținând seama totodată de circumstanțele naționale și de angajamentele juridice. Pentru statele membre care fac parte și din NATO, acest lucru este în conformitate cu orientările NATO privind cheltuielile de apărare. Consiliul European solicita, de asemenea, consolidarea cooperării în cadrul dezvoltării capabilităților necesare, precum și angajamentul de a pune la dispoziție astfel de capabilități atunci când este necesar. Uniunea Europeană și statele sale membre trebuie să poată contribui într-o manieră hotărâtoare la eforturile colective, și să acționeze totodată autonom dacă și când este necesar, precum și împreună cu partenerii ori de câte ori este posibil. Se menţiona de asemenea că se aştepta cu interes o revizuire cuprinzătoare a mecanismului Athena, până la sfârșitul anului 2017. 
Consiliul European a aprobat concluziile Consiliului din 14 noiembrie și din 17 octombrie 2016 privind punerea în aplicare a Strategiei globale a UE în domeniul securității și apărării. Consiliul European a solicitat realizarea unor acțiuni cuprinzătoare ulterioare acestor concluzii de către Înaltul Reprezentant și de către statele membre. În special, în urma concluziilor Consiliului, Înaltul Reprezentant va prezenta propuneri în lunile care urmează în ceea ce privește dezvoltarea de capabilități civile, parametrii unui proces anual coordonat de revizuire privind apărarea, condus de statele membre, procesul de dezvoltare a unor capabilități militare ținând seama de cercetare și tehnologie și de aspectele industriale, instituirea unei capabilități permanente de planificare operațională și conducere la nivel strategic, consolidarea relevanței, a capacității de utilizare și de desfășurare a setului de instrumente de răspuns rapid al UE, elementele și opțiunile unei cooperări structurate permanente cuprinzătoare, bazate pe o abordare modulară și pe prezentarea unor posibile proiecte și îndeplinirea tuturor cerințelor din cadrul consolidării capacităților pentru securitate și dezvoltare (CBSD). În acest context, Consiliul European a solicitat colegiuitorilor să desfășoare lucrări fără întârziere pe marginea propunerii Comisiei privind CBSD, în vederea ajungerii la un acord în prima jumătate a anului 2017. Consiliul European a salutat propunerile Comisiei privind planul de acțiune european în domeniul apărării, considerându-l a fi contribuția sa la elaborarea politicii europene de securitate și apărare, subliniind importanța implicării depline a statelor membre și solicită tuturor actorilor relevanți să continue lucrările începute. 
Banca Europeană de Investiţii era invitată să analizeze măsuri în vederea sprijinirii investițiilor în activități de cercetare și dezvoltare în domeniul apărării. De asemenea, Comisia era invitată să înainteze, în primul semestru al anului 2017, propuneri privind instituirea unui Fond european al apărării, inclusiv o componentă privind dezvoltarea în comun de capabilități convenită de comun acord de statele membre. Consiliul European a recomandat întreprinderea de măsuri rapide ca urmare a concluziilor Consiliului din 6 decembrie 2016 de punere în aplicare a declarației comune semnate la Varșovia de liderii UE și NATO, evitând suprapunerile și asigurând complementaritatea între UE și NATO, în ceea ce privește amenințările hibride, chestiunile maritime, securitatea cibernetică, comunicarea strategică, capabilitățile de apărare, industria de apărare și cercetarea în domeniul apărării, exercițiile și consolidarea capacităților de apărare și de securitate. Consiliul European a făcut apel la continuarea cu rapiditate a lucrărilor privind securitatea externă și apărarea și menţiona că va înainta un raport în luna martie, astfel încât Consiliul European să poată analiza progresele înregistrate. Consiliul European va oferi orientări strategice suplimentare în luna iunie 2017. 

O perioadă post-electorală tensionată, marcată de proteste şi incertitudini
Majoritatea analiştilor politici au remarcat faptul că preşedinţia lui Donald Trump va deschide o perioadă de incertitudine pentru sistemul politic american, fiind iniţiate în viitor dezbateri ample despre sistemul electoral şi schimbările produse la nivelul principalelor partide politice. 

 După actualele alegeri prezidenţiale, scena politică americană a fost puternic polarizată şi au fost înregistrate schimbări importante la nivelul partidelor politice şi electoratului. În urma alegerilor, Partidul Democrat a rămas divizat, în parte, din cauza diferenţelor între susţinătorii lui Hillary Clinton şi aripa mai de stânga care l-a susţinut pe Bernie Sanders în timpul alegerilor primare, deşi 90% din democraţi au votat pentru Hillary Clinton. În Partidul Democrat cursa pentru identificarea unui nou candidat prezidenţial este în prezent deschisă. Partidul a pierdut state importante, precum Pennsylvania, Wisconsin, Michigan, care din anul 1992, votau cu democraţii. În acest context, mulţi analişti susţin că ar trebui stabilit un nou candidat democrat care să fie susţinut, în acelaşi timp, de populaţia albă, de afro-americani, hispanici, atât de studenţi cât şi de cei fără studii. 
Partidul Republican a rămas şi el divizat după alegeri, fiind dificil a apropia poziţii diferite ca ale lui Donald Trump, Paul Ryan (preşedintele Camerei reprezentanţilor), Mitch McConnell (preşedintele Senatului), atât pe probleme de politică internă cât şi pe probleme de politică externă. În interiorul Partidului Republican se manifestă opoziţii din partea unei aripi ultraconservatoare reprezentate de Ted Cruz, din Tea Party, sau din partea  aripii moderaţilor, precum John Kasich, Mitt Romney sau John Huntsman. 
În ceea ce priveşte sistemul politic american, se poate observa că, în perioada anterioară, mulţi dintre politicienii importanţi de pe actuala scenă politică americană trecuseră pe rând de la democraţi la republicani sau invers. Unii nu se recunoşteau nici în dreapta lui Donald Trump, nici în stânga lui Sanders. Din acest moment, flexibilizarea scenei politice americane s-a redus considerabil. Cert este că intrarea în prim-plan  a lui Donald Trump a schimbat atât orientarea republicanilor, dar şi a democraţilor, efectuându-se o polarizare a discursului şi acţiunilor politice, a confruntărilor electorale, în funcţie de profilul şi dinamica electoratului american. Toate aceste diviziuni pun în discuţie în ultimă instanţă bipartidismul american, fiind posibile schimbări importante în perioada următoare, fie o polarizare intensă fie apariţia unor grupări de centru.
Majoritatea analiştilor politici au remarcat faptul că în viitorii ani, cu Donald Trump preşedinte, societatea americană, sistemul politic american devin un teritoriu neexplorat. Pentru prima dată un candidat la preşedinţia americană punea în discuţie unele valori constituționale intangibile.
 Mai mult, acest tip de preşedinte nu va acţiona într-un sistem de control și de echilibru reciproc al puterilor, întrucât Congresul şi Curtea Supremă se vor afla sub aceeaşi influenţă politică, dominant republicană. În acest context, există mai puține moduri de a opri un președinte să devină autoritar, să se îndepărteze de spiritul  Constituției. În acelaşi timp, prăpastia din societatea americană dintre republicani și democrați este în prezent atât de adâncă, încât acoperirea ei va deveni o sarcină imposibilă pentru orice preşedinte. 
După cel de-al Doilea Război Mondial rolul preşedintelui american s-a schimbat mai ales datorită creşterii rolului media care a construit o imagine de lider politic mondial acestei funcţii şi celor care au ocupat-o de-a lungul timpului. Începând cu preşedintele Ronald Reagan s-a putut constata o personalizare a puterii prezoidenţiale,
 construirea unei imagini populare, de învingător al războiului rece, urmat de Bill Clinton care avea numeroase calităţi de comunicare, apoi de George Bush fiul care a fost popular din cauza războiului dur desfăşurat în Irak. Barack Obama a devenit printr-un ledearship personal, un preşedinte admirat de public şi ulterior dezamăgind prin limitele iniţiativelor sale. Specialiştii apreciază că un rol decisiv are nu atât funcţia prezidenţială ci concordanţa dintre autoritatea prezidenţială şi  interesele statului, iar la nivel internaţional totul depinde de utilizarea puterii prezidenţiale în această direcţie. Întreaga evoluţie de până acum a arătat că în SUA există o puternică convergenţă între lumea cercetării, a diplomaţiei, armatei lumea politică şi lumea economică., ceea ce a făcut ca SUA să reprezinte o putere a lumii, dincolo de persoana Preşedintelui.    

Mulţi analişti
 s-au întrebat dacă  democraţia americană va rezista lui Donald Trump. Unii analişti avertizau că Donald Trump nu gîndește în termeni morali și principiali, nici în termeni geopolitici, ci în termeni economici, având astfel loc un fenomen de „corporatizarea” a politicii şi a relațiilor internaționale. În acest context, unii politologi au subliniat faptul că sistemul politic american ar fi mult mai vulnerabil decât se imaginează, deşi funcţionează statul de drept, sistemul de control reciproc al puterilor. Alte prognoze apreciau că Donald Trump va încerca să împingă limitele autorităţii sale, dar sistemul îi va limita la rându-i inițiativele, aşa cum a făcut şi cu Barack Obama.
 
Schimbări importante vor interveni şi pe planul politicii economice. Industriile auto şi IT din Statele Unite au manifestat nelinişti în legătură cu efectele politicii  protecţioniste anunţate de Donald Trump în campania electorală. Ambele sectoare se bazau pe pe mâna de lucru ieftină dinafara ţării, pe imigranţii talentaţi atraşi în sectorul IT. Ambele sectoare trec în prezent prin transformări tehnologice care cu siguranţă vor însemna pierderi de locuri de muncă, adică, exact opusul politicii lui Donald Trump de a creşte numărul locurilor de muncă. În campanie, Donald Trump a promis blocarea investiţiilor Ford şi General Motors în Mexic, unde, Ford urma să extindă capacităţile de producţie prin investiţii de 1,6 miliarde de dolari, iar GM cu cinci miliarde dolari. Datele arătau că între 1994 şi 2013 locurile de muncă din industria auto americană au scăzut cu o treime, în vreme ce, în Mexic, au crescut de cinci ori. Sectoarele de IT erau în prezent considerate ca frână în planul de  dezvoltare lansat de noul preşedinte. În campania electorală Donald Trump a cerut boicotarea produselor Apple, iar şefii de la HP şi Cisco, deşi îi susţineau în mod normal pe republicani, de această dată au fost în tabăra lui Hillary Clinton. Sectorul tehnologiei era vizat de noi pachete legislative pentru criptare, pentru softurile maşinilor autonome, inteligenţă artificială şi acces la date personale. Limitarea imigraţiei şi regândirea liberului schimb nu sunt favorabile industriei IT care se baza pe profesionişti străini şi încasa sume mari peste graniţă. În campanie, IBM a fost criticat pentru că transferă locuri de muncă în străinătate. În baza acordului comercial NAFTA, ambele sectoare beneficiau până acum de un schimb relativ liber între SUA şi Mexic. Donald Trump promitea renegocierea acordurilor şi taxelor de import pentru maşinile aduse în Statele Unite.
 Între noul preşedinte şi giganţii auto era posibil a se deschide un adevărat război. Unii analişti se aşteaptau ca regândirea Codului Fiscal să le permită marilor companii să-şi aducă acasă banii cash adăpostiţi în străinătate. 
Programul lui Donald Trump ar putea mulţumi mediul de afaceri prin scăderea impozitelor pe venit în 3 tranşe cu o taxă maximală de 33% şi pe societăţi comerciale de la 35% la 15%, renegocierea unor acorduri comerciale cu consecinţe negative asupra activităţii lor, nivelul creşterii economice către 3,5%-4% şi de a crea 25 milioane locuri de muncă în zece ani. Conform studiilor de impact al programelor electorale ale candidaţilor
, vor scădea cheltuielile pentru sănătate, a celor militare şi vor creşte cele pentru infrastructură. În domeniul financiar, s-a promis eliminirea legii  Dodd-Franck, dată după criza financiară din anul 2008, iar în domeniul protecţiei mediului va fi anulat planul  «Clean Power Plan»

Pentru proiectul de relansare economică de tip keynesian al lui Donald Trump ar fi necesară aplicarea unei noi politici economice
 pentru care va trebui să obţină aprobarea Congresului, mai ales pentru planul de investiţii în infrastructură (poduri, drumuri etc). Reformele promise de Donald Trump vor fi puse în aplicare cu dificultate, aşa cum se va întâmpla probabil cu investițiile mari, în condițiile în care nu sunt prevăzute şi reduceri de cheltuieli care să degajeze fondurile necesare, miliarde în plus pentru programe infrastructurale și pentru apărare, greu de obţinut în condiţiile efectuării în acelaşi timp a unor degrevări fiscale cifrate la o mie de miliarde. Comisia pentru responsabilitatea bugetară Committee for a Responsible Federal Budget va avea un rol important în evaluarea acestor proiecte.
După alegeri, Donald Trump s-a confruntat cu o primă situaţie de criză a mandatului, după anunţarea rezultatelor alegerilor, organizându-se proteste împotriva preşedintelui nou ales. Zeci de mii de oameni au ieşit în stradă în oraşele americane, precum Philadelphia, New York, Boston, Chicago, San Francisco și Los Angeles. Mii de americani au mărşăluit pe străzi strigând "Nu eşti președintele meu!". Demonstranţii au condamnat rasismul, demagogia şi discriminarea promovate de Donald Trump, pe care nu le considerau demne de un preşedinte. La Washington, manifestanții au venit cu lumânări în parcul din fața Casei Albe, precum şi în fața Trump Tower din Manhattan, unde locuiește președintele ales. În Oakland, California, protestatarii au aruncat cu obiecte asupra forţelor de ordine, au incendiat gunoaie în mijlocul unei intersecţii şi au spart vitrinele mai multor magazine, poliția fiind nevoită să intervină cu gaze lacrimogene
. În Portland, statul Oregon, zeci de persoane au blocat traficul în centrul orașului şi au dat foc drapelului american. Protestatarii de la Boston au cerut "abolirea Colegiului Electoral", mai ales din cauza faptului că numărătoarea voturilor arăta că Hillary Clinton este câştigătoarea votului popular. După anunţarea rezultatelor alegerilor din SUA a ieşit în stradă inclusiv comunitatea studenţilor de la UCLA, o comunitate de aproximativ 75.000 de membri (studenţi, cercetători şi administratori) care a creat de-a lungul timpului un mediu de dialog echitabil şi de analiză a deciziilor de la nivelul societăţii americane. Conform unui sondaj, la secţiile de votare din campus 90% au votat pentru Hillary Clinton şi 5% pentru Donald Trump (restul de 5% pentru alţi candidaţi). Protestele au fost un mesaj împotriva ideilor problematice promovate de Donald Trump. Discursul lui Donald Trump, axat de pe divizarea indentităţilor, a lezat puternic idealurile democratice de egalitate, diversitate şi incluziune – idealuri în mare parte asumate de studenţi, indiferent de culoarea politică, indiferent de vârstă sau provenienţa geografică. O altă temere a fost legată de continuarea susţinerii activităţii ştiinţifice din mediului academic. Spre deosebire de Administraţia Obama, sunt slabe şanse ca viitoarea administraţie să susţină legislativ cercetarea în arii cheie precum energia regenerabilă, încălzirea globală, celule stem ş.a. Acest lucru va avea consecinţe negative pe termen lung pentru studenţi şi cercetători, dar va avea un impact negativ şi pentru progresul ştiinţific general. O altă temă tradiţională de dezbatere în spaţiul public din jurul universității a fost legată de alegerea Preşedintelui prin Colegiul Electoral. Totuşi, în California, aceste alegeri au adus şi o doză de optimism, întrucât a fost ales un nou senator, Kamala Harris, a doua femeie de culoare din istoria Senatului SUA, fiica unor imigranţi din India şi Jamaica. De asemenea, au fost votate iniţiative legislative importante. Analiştii apreciază că aceste alegeri determină din ce în ce mai mulţi tineri să devină activi pe scena civică, indiferent de orientarea politică, ceea ce va avea efecte benefice pe termen lung. 
Donald Trump a precizat, pe Twitter, că cei care au ieşit în stradă să protesteze împotriva alegerii lui în funcţia de preşedinte al SUA sunt „protestatari de profesie, împinşi de la spate de presă”. De aceeaşi părere a fost şi fostul primar al New York-ului, Rudy Giuliani, care i-a numit pe demonstranţi „o gaşcă de copii răsfăţaţi care nu ştiu să piardă”. Actualul primar al New York-ului însă, democratul Bill de Blasio, a fost de partea nemulţumiţilor, afirmând că aceia care ies în stradă fac un lucru bun, pentru că îşi fac vocea auzită şi nu se lasă pradă resemnării.
Pe data de 25 noiembrie 2016 liderul partidului ecologist Jill Stein a cerut oficial renumărarea voturilor în Wisconsin, în care fiecare oraş are sistemul său de votare, invocând o posibilă piratare a maşinilor de vot electronic. Anunţarea renumărării voturilor în trei state Wisconsin, Pennsylvania şi Michigan a determinat o reacţie puternică a lui Donald Trump care a considerat demersul ridicol, mai ales în condiţiile în care, afirma el, pentru democraţi multe voturi au fost acordate nerespectând procedurile legale. Numărarea voturilor a fost finalizată în jurul datei de 13 decembrie înainte de 19 decembrie, dată la care Colegiul electoral al marilor electori urma să voteze oficial pentru desemnarea viitorului preşedinte al Statelor Unite ale Americii. Concluziile renumărării au arătat că nu au fost înregistrate încălcări ale legilor electorale şi nici schimbări ale rezultatelor alegerilor din 8 noiembrie 2016, astfel încât noul preşedinte, conform prevederilor legale, a parcurs  etapele perioadei de tranziţie.
Perioada de tranziţie 

În ianuarie 2017, când Donald Trump va fi investit drept al 45-lea preşedinte al Statelor Unite, va fi aniversarea Secolului American. În ianuarie 1917, pe când primul război mondial făcea ravagii în Europa, la Washington, preşedintele Woodrow Wilson spunea că venise timpul pentru americani să îşi asume responsabilitatea pentru "pace şi dreptate” în întreaga lume. În acel moment el a declarat război Germaniei şi a trimis soldaţi în Europa pentru a asigura victoria democraţiilor occidentale. Acel moment istoric marca începutul erei moderne a valorilor occidentale, ale globalizării incipiente. Comentatorii politici au subliniat că  noul preşedinte american, Donald Trump, ar putea pune capăt acestei perioade, optând pentru o politică izolaţionastă, repliată pe afirmarea naţionalismului american, pe retragerea parţială din comerţul mondial şi din acorduri globale precum cele referitoare la schimbările climatice. 

Perioada de tranziţie este perioada cuprinsă între sfârşitul alegerilor prezidenţiale din noiembrie şi preluarea mandatului de către noul preşedinte la data de 20 ianuarie şi este reglementată prin lege specială
. În acest timp, preşedintele nou ales desemnează, de obicei, membrii noului guvern, numeşte şefii departamentelor sau agențiilor federale.  Această perioadă oferă timp pentru pregătirea mandatului viitorului preşedinte şi pentru preluarea  unor arhive prezidenţiale importante precum Federal and Presidential records to the National Archives and Records Administration (NARA). 
Pentru a uşura tranziţia de la o administraţiei la alta, prevederile din anul 2010 stabileau ca, încă din luna iulie ce precede alegerile prezidenţiale, candidaţii celor două partide să primească sedii şi materialele corespunzătoare. Reglementările cele mai recente (Presidential Transitions Improviments Act ) din 2015 a întărit această tranziţie, prevăzând crearea a două echipe, una pentru Casa Albă, alta pentru agenţiile federale, cu şase luni înaintea alegerilor, ele trebuind să pregătească transferul de putere, informând echipele celor doi candidaţi. 

Imediat după alegeri, preşedintele Barack Obama l-a invitat pe Donald Trump la Casa Albă în vederea pregătirii tranziţiei puterii. În acelaşi timp, Prima Doamnă s-a întreţinut cu Melania Trump în reşedinţa instituţiei. După întâlnirea directă cu Donald Trump, Barack Obama a declarat că succesorul său este un pragmatic care a înţeles cât de dificilă va fi schimbarea acordurilor istorice semnate de Statele Unite, asigurând că este favorabil solidităţii NATO şi alianţei transatlantice.
  
Ca şi în cazul predecesorilor săi, administraţia Barack Obama a prevăzut un exerciţiu de simulare a unui război spre a-i pregăti pe Donald Trump şi echipa lui în eventualitatea unei ameninţări pentru securitatea naţională, iar un al doilea exerciţiu de acelaşi tip este prevăzut în ianuarie 2017, înainte ca noul preşedinte să aibă acces oficial la codurile nucleare americane. 
Mandatul prezidenţial de patru ani va începe în anul 2017, la 20 ianuarie, data stabilită conform tradiţiei americane (Inauguration Day). Preşedintele îşi începe obligaţiile oficiale cu o ceremonie inaugurală, ţinută, în mod traditional, pe treptele Capitoliului Statelor Unite, care este sediul Congresului, depunând jurământul în public, ceremonie condusă în mod tradiţional de preşedintele Curţii Supreme de Justiţie a Statelor Unite. Jurământul este consemnat în Articolul II al Constituţiei: „Jur solemn că voi împlini cu fidelitate funcţia de preşedinte al Statelor Unite şi voi păstra, proteja şi apăra, cu toată priceperea mea, Constituţia Statelor Unite”. 


În perioada de tranziţie, noul preşedinte al SUA, Donal Trump a anunţat componenţa echipei sale în care îl va avea alături pe Mike Pence, guvernatorul statului Indiana, cel nominalizat pentru funcția de vicepreşedinte al Statelor Unite. Conform prevederilor legale, vicepreşedintele ocupă automat postul de preşedinte al Senatului, unde are un rol mai degrabă procedural, însă poate coordona programe importante și, în cazuri extreme, este persoana care îi ia locul preşedintelui. Demn de remarcat este faptul că, în campania electorală Mike Pence nu a susținut toate viziunile candidatului republican la Casa Albă. El l-a caracterizat însă pe Donald Trump subliniind că este un făuritor, un luptător și un patriot. La rândul său, Donald Trump îl caracteriza pe Mike Pence ca un om de onoare, de caracter, un om sincer.  

Mike Pence, în vârstă de 57 de ani, are o carieră politică îndelungată, curată, fără scandaluri sau controverse, fiind considerat un conservator, inclusiv în plan fiscal. Mike Pence a fost iniţial om de radio și, în tinerețe, democrat, dar în anul 2013 a devenit guvernator al statului Indiana din partea republicanilor. Mike Pence, la primarele republicane, a oferit iniţial sprijinul pentru Ted Cruz. Între Mike Pence şi Donald Trump s-au manifestat, încă de la început, unele diferențe de abordare, mai ales în legătură cu intenția candidatului republican de interzicere a musulmanilor în Statele Unite, pe care a apreciat-o  drept "ofensatoare" şi"neconstituţională”. Mai târziu, Donald Trump avea să spună că l-a ales pe Mike Pence pentru abilitatea lui de a fi o punte de legătură cu cei din Congres și de a nu fi un "câine de atac". În campania electorală, Mike Pence a fost nevoit să justifice deseori afirmațiile pe care le-a făcut Donald Trump cu privire la dosare-cheie. În privința imigrației, ambii se opun oricărei forme de amnistie a celor care ajung, în mod ilegal, în Statele Unite. În ceea ce privește regimul armelor de foc, și Donald Trump și Mike Pence se declară susţinători ai celui de-al doilea amendament. Mike Pence a fost, de altfel, finanțat într-o campanie electorală de Asociația Națională a Armelor. În ceea ce privește economia şi politica fiscală, Mike Pence şi Donald Trump susţin tăierile de taxe, dar viitorul preşedinte a sugerat că va urma un proces de negociere cu democrații şi unele impozite, plătite mai ales de bogaţi, ar putea totuşi să crească. Donald Trump s-a pronunţat deseori împotriva Parteneriatului Transpacific (TTP), acord care, în opinia sa  ar favoriza China, mai ales din cauza preţurilor practicate de aceasta, în timp ce Mike Pence, s-a declarat, în general, un susținător al Acordului TTP. În ceea ce priveşte drepturile minorităţilor sexuale, Mike Pence a susținut numeroase proiecte legislative de blocare a căsătoriilor între persoane de același sex și a votat totodată pentru limitarea finanțărilor pentru tratamentul celor infectați cu HIV. Donald Trump a făcut însă în trecut donații importante pentru combaterea crizei HIV și și-a declarat susținerea pentru eliminarea discriminărilor pe bază de orientare sexuală. În domeniul mediului şi combaterii încălzirii globale, ambii se opun oricăror limitări ale nivelurilor emisiilor de carbon şi pun la îndoială faptul că încălzirea climatică este reală. În politica externă, demn de remarcat este faptul că viziunile celor doi coincid, dominant fiind  sloganul America First, Pe primul plan America. Referitor la Alianța Nord-Atlantică, Donald Trump a vorbit despre o împărţire echitabilă a costurilor de apărare în interiorul Alianței și a dat de înțeles că Statele Unite nu vor mai interveni automat, în baza Articolului 5, dacă un alt stat membru este atacat. Nici Donald Trump și nici Mike Pence nu au avut poziții clare referitoare la soluția de pace pentru Siria. 

La Casa Albă, în funcţia de consilier pentru probleme de strategie a fost numit fostul şef al campaniei electorale, Steven Bannon, 63 de ani. Consilier a fost numit de asemenea Donald Mcgahn, 48 de ani, iar şef de cabinet la Casa Albă a fost nominalizat Reince Priebus, 44 de ani, aşteptându-se ca secretarul general al Casei Albe, preşedinte al Partidului Republican, să facă legătura între Casa Albă și Grand Old Party. 
Generalul Michael Flynn a fost numit consilier pentru securitate naţională, el fiind fost şef al informaţiilor militare. El a îndeplinit misiuni succesive în Irak şi Afganistan ca luptător împotriva jihadismului, susţinător al unor proceduri de interogare a prizonierilor, asemănătoare torturii, a fost pensionat anticipat în 2014.

În funcţia de secretar de stat, şef al diplomaţiei americane a fost propus Rex Tillerson (64 de ani). Rex Tillerson şi-a început cariera ca inginer de producţie la Exxon, în anul 1975, lucrând de atunci pentru aceeaşi companie, conducând unităţile grupului în Yemen, Thailanda şi Rusia. Acesta a devenit director general al concernului ExxonMobil în anul 2005, a gestionat la sfârşitul aniilor '90 activele Exxon Mobile din Rusia şi Marea Caspică, fiind decorat, în anul 2013, cu ”Ordinul Prieteniei” de către preşedindetele rus Vladimir Putin. Rex Tillerson nu are nici o experienţă guvernamentală. Recent, el s-a opus în mod clar aplicării sancţiunilor economice împotriva Rusiei. La anunţarea propunerii sale, Donald Trump l-a lăudat pe Rex Tillerson şi a spus
 că se numără printre "cei mai de succes lideri din domeniul afacerilor", precizând: "cariera lui Rex Tillerson este întruchiparea visului american. Tenacitatea sa, experienţa sa vastă şi înţelegerea profundă a geopoliticii îl fac o excelentă alegere pentru funcţia de secretar de stat."La randul sau, seful Exxon a spus ca este "onorat" de nominalizare, adaugând ca împărtăşeşte viziunea lui Donald Trump "pentru restabilirea credibilităţii relaţiilor externe ale Statelor Unite şi promovarea securităţii nationale a ţării noastre". Analiştii politici apreciază că Rex Tillerson ar putea ar putea avea dificultăţi în timpul audierii din Senat. În acest context, democraţii au cerut înfiinţarea unei comisii independente care să evalueze candidaţii propuşi de Donald Trump.
Imediat după alegeri, preşedintele nou ales şi vice-preşedintele, Mike Pence, au propus câteva nume pentru ocuparea celor 646-662 funcţii cheie din viitorul executiv, acestea trebuind să fie aprobate de asemenea de Senatul american începând cu data de 3 ianuarie 2017
. Aceste funcţii vor fi ocupate de personalităţi ale lumii financiare, oameni de afaceri multi-milionari:

- Wilbur Ross, ministru al comerţului, în vârstă de 78 ani, o figură celebră a  Wall Street-ului, cu o avere de 2,5 miliarde dolari (2,3 miliarde euro) care a lucrat mult timp la banca Rothschild şi care are experienţă în redresarea unor companii în dificultate. El a colaborat la elaborarea programului economic electoral al lui Donald Trump,care critica Acordul de liber schimb nord-american încheiat de SUA şi intrarea  Chinei în OMC. Adjunctul său ar putea fi Todd Ricketts, coproprietarul echipei de baschet Chicago Cubs.

- Steven Mnuchin, ministrul Trezoreriei, directorul financiar al campaniei electorale a lui Donald Trump, cu o avere de 40 milioane dolari, fost reprezentant al băncii Goldman Sachs, cel care a cumpărat banca californiană IndyMac în timpul crizei financiare din 2008, revânzând-o mai târziu cu 2 miliarde dolari. 

- Jeff Sessions, ministru al justiţiei, în vârstă de 69 de ani, senator al statului  Alabama, cunoscut drept un conservator, cu un discurs dur privind imigraţia. El se opune vehement găsirii unei soluţii juridice pentru ca imigranţii ilegali să poată obţine cetăţenia americană.De asemenea, senatorul a primit cu entuziasm propunerea lui Donald Trump de a ridica un zid la frontiera cu Mexic. Jeff Sessions (69 de ani) a îndeplinit anterior funcţia de procuror-general în Alabama, câştigând alegerile pentru Senat.

- Betsy DeVos, ministru al educaţiei, în vârstă de 58 ani, o republicană devotată , care desfăşoară acţiuni caritabile, apărătoare a dreptului de a alege între sistemul educaţiei publice, private sau învăţământul la domiciliu. Ea este căsătorită cu Dick DeVos, moştenitorul lui Richard DeVos, având a 88 poziţie în clasamentul american al averilor realizat de revista Forbes, cu o avere de 5,1 miliarde dolari.

- Linda McMahon, ministru al Administrării micilor afaceri (SBA), organism departamental independent de sprijinire, consiliere şi protecţie a micilor întreprinderi care angajează aproape jumătate din lucrătorii sectorului privat american. Linda McMahon, în vârstă de 68 ani, este  o femeie de afaceri care a condus în perioada 1994-2010 World Wrestling Entertainment (WWE), companie specializată în organizarea meciurilor de catch. Soţul acesteia este  miliardarul Vince McMahon, partenerul lui Donald trump într-un celebru show televizat. 

- Andy Puzder, ministru muncii, unul dintre consilierii lui Donald Trump în campania electorală, mare patron de restaurante fast-food, un adversar  al ridicării salariului minim şi acoperirii tuturor salariaţilor cu asigurări de sănătate.

- Tom Price, ministru al sănătăţii, un republican adversar al avorturilor şi al asigurărilor de sănătate pentru milioanele de persoane fără resurse Obamacare. El a lucrat două decenii în sectorul privat ca şi chirurg ortoped.   

- Ben Carson, ministru al locuinţelor şi urbanismului, un vechi neuro-chirurg ultraconservator , de confesiune evanghelică, fost adversar al lui Donald Trump în alegerile republicane primare. În vârstă de 65 ani, el este un miliardar care nu a mai deţinut până acum vreo funcţie politică. În timpul campaniei sale a promovat politica incorectă  şi a scandalizat opinia publică prin atitudinea sa anti-homosexualitate. 

- Jeff Sessions, ministru al justiţiei, originar din Alabama, primul susţinător al lui Donald Trump în Partidul Republica, este apreciat ca unul dintre cei mai conservatori membri ai Tea Party, adversar al avorturilor, căsătoriei între homosexuali, al legalizării persoanelor aflate ilegal în SUA 

- James Mattis, ministru al apărării naţionale, 66 ani, primul ex-general care ar conduce acest minister, bun cunoscător al istoriei militare, fost conducător al câmpurilor de luptă unde era renumit pentru atitudinea « mad dog », care a devenit porecla sa.

- John Kelly, ministru pentru securitate internă, post creat după atacurile din 11 septembrie, vechi general respectat va supervizat organisme importante precum garda de coastă (coast guard), vama, protecţia frontierelor. 
- Ryan Zinke, ministru de interne, fost comandant în trupele SEAL, în vârstă de 55 de ani, va conduce departamentul ce are peste 70.000 de angajaţi în întreaga ţară şi va supraveghea peste 20% din teritoriul federal, printre care parcurile nationale Yellowstone şi Yosemite. Printre atribuţiile Departamentului Internelor se află supervizarea Biroului Afacerilor Indiene şi gestionarea politicii faţă de triburi. Ryan Zinke este un susţinător al menţinerii terenurilor publice sub proprietate federală. Congresmanul Ryan Zinke este un susţinător puternic al independenţei energetice a Americii şi sprijină politica de extindere a surselor energetice, printre care energia regenerabilă, combustibili fosili şi surse alternative. Ryan Zinke, membru al subcomisiei pentru resurse naturale a Camerei Reprezentanţilor, se opune transferului de terenuri publice către autoritatile statale din SUA, o poziţie susţinută şi de Donald Trump. 
- Elaine Chao, ministru al transporturilor,  fost secretar al administraţiei George W. Bush, în vârstă de 63 ani, soţia şefului republicanilor din Senat, Mitch McConnell. Ea a lucrat  în companii precum Ingersoll Rand, News Corp şi Vulcan Materials. 
- Rick Perry, 66 ani, ministru al energiei, guvernator republican al statului Texas care s-a remarcat prin opiniile sale climatosceptice ce neagă efectele încălzirii globale. 
-Scott Pruitt, propus pentru funcţia de director al Agenţiei de protecţie a mediului (EPA), este considerat un climatosceptic. Fost ministru al justiţiei în statul Oklahoma, stat care datorează 50% din bogăţia sa exploatării petrolului, un apărător al acestei industrii americane, cu relaţii în lumea lobby-ului din domeniul energiei.  

- Mike Pompeo, propus pentru funcţia de director al CIA, reprezentant republican al statului Kansas, apropiat al vice-preşedintelui, Mike Pence. Mike Pompeo (52 de ani) este absolvent al Facultăţii de Drept de la Harvard şi a intrat în Camera Reprezentanţilor din anul 2011. El este membru al mişcării conservatoare Tea Party. În Congres a promovat ideea desfiinţării guvernului federal, iniţiativă cunoscută sub denumirea shut down. El a susţinut de asemenea programele de supraveghere ale CIA şi pedeapsa cu moartea pentru Edward Snowden. 
- Nikki Haley, ambasadoare a SUA la ONU, în vârstă de 44 ani, guvernatoare republicană a statului Carolina de sud, fiica unor imigranţi sosiţi din India. 

- Terry Branstad, ambasador al SUA în China, guvernator Iowa, considerat prieten al preşedintelui chinez Xi Jinping. 

La jumătatea lunii decembrie 2016,  Donald Trump l-a numit în echipa sa de tranziţie, pe Gary Cohn, al treilea venit de la banca Goldman Sachs, după  Steven Mnuchin şi Stephen Bannon. Gary Cohn, în vârstă de 56 ani, va conduce Consiliul Naţional Economic (NEC), şi, aşa cum se menţiona în comunicatul de presă dat de noul preşedinte ales, acesta va avea misiunea de a concepe politici economice capabile a duce la creşterea salariilor, oprirea exodului forţei de muncă în afara ţării, a crea noi locuri de muncă pentru americanii aflaţi în dificultate. Directorul NEC are misiunea de a coordona politica economică guvernamentală În document se sublinia că vasta înţelegere a economie şi experienţa lui  Gary Cohn vor fi utilizate pentru a asigura faptul că americanii vor fi noii învingători, asigurând fiecărui american un loc într-o economie înfloritoare. Gary Cohn îl va înlocui în această funcţie, creată în 1993 de preşedintele Bill Clinton, distinctă de Consiliul consilierilor economici (CEA),  pe Jeffrey Zients.


În următorele luni vor fi reînnoite alte 3600 posturi în administraţia americană. 



Pe data de 20 decembrie 2016, Colegiul Electorilor din SUA l-a validat pe Donald Trump în funcţia de preşedinte al ţării. La şase săptămâni după câştigarea alegerilor prezidenţiale, candidatul republican Donald Trump a obţinut cele 270 de voturi necesare pentru a fi declarat în mod oficial câştigătorul alegerilor. În urma deciziei Colegiului Electorilor, domnul Trump a promis „să depună toate eforturile pentru unificarea ţării şi că va fi preşedintele tuturor americanilor”
. 

